Yehowa ‘Dwen Wo Ho’—1 Petro 5:7 | Adesua\nKENKAN WƆ Acholi Albanian Amharic Angolan Sign Language Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Vietnamese Waray-Waray Welsh Wolaita Yoruba Zande Zapotec (Isthmus)\nADƐN nti na wubetumi anya ahotoso paa sɛ Yehowa dwen wo ho? Ade baako ne sɛ, Bible ankasa si no pi sɛ odwen wo ho. Bible ka wɔ 1 Petro 5:7 sɛ: ‘Tow wo dadwen nyinaa gu no so, efisɛ odwen wo ho.’ Biribi wɔ hɔ a ɛkyerɛ sɛ Yehowa Nyankopɔn dwen wo ho ampa?\nONYANKOPƆN MA NNIPA NYA NNEƐMA A WOHIA\nYehowa atwa sa pa, obue ne nsam na ne yam ye\nOnyankopɔn wɔ su ahorow a ɛyɛ fɛ. Sɛ wo yɔnko berɛbo wɔ saa su no bi a, w’ani begye paa. Obi wɔ adamfo bi na sɛ obue ne nsam ma no, anaa ɔyɛ no papa a, n’adamfo no hu sɛ odwen ne ho yiye. Saa na Yehowa nso te. Sɛ wotow w’ani a, wubehu sɛ Yehowa bue ne nsam ma nnipa daa. Ɛho nhwɛso baako ni: “Ɔma n’awia pue nnipa bɔne ne nnipa papa so na ɔma osu tɔ gu treneefo ne abɔnefo so.” (Mat. 5:45) Awia a ɛbɔ ne osu a ɛtɔ no, dwuma bɛn na edi? Ɛno na Onyankopɔn nam so ‘de aduan ne abotɔyam hyɛ nnipa koma mã.’ (Aso. 14:17) Ampa, Yehowa ma asase so nnɔbae sow dɔsɔɔ. Na yɛreka nneɛma a ɛma yɛn ani gye paa a, yɛrenka nnyaw aduan a ɛyɛ dɛ.\nSɛ saa na asɛm no te a, ɛnde, adɛn nti na nnipa pii da kɔm? Nea ɛwom ne sɛ, atumfoɔ a wɔwɔ wiase no, nea ehia wɔn ara ne sɛ wɔn nsa bɛka tumi na wɔapɛ sika agu wɔn bɔtɔ mu. Ɔmanfo yiyedi de, wɔnhwɛ hɔ koraa. Ɛrenkyɛ biara, amammui nhyehyɛe a ɛwɔ hɔ nnɛ a adifudepɛ adonnɔn no no, Yehowa beyi afi hɔ. Afei ɔde ɔsoro Ahenni a ne Ba no di so Hene no besi anan. Saa bere no, ɔkɔm a ɛde kɔm de, sɛ yɛne no too nkwanta a, yɛapae. Nanso seesei de, Onyankopɔn hwɛ ma n’asomfo anokwafo nsa ka nea wohia. (Dw. 37:25) Sɛ wei nkyerɛ sɛ odwen yɛn ho a, ɛnde dɛn bio?\nYEHOWA WƆ YƐN HO ADAGYEW\nYehowa atwa sa pa, ɔwɔ yɛn ho adagyew\nSɛ wowɔ yɔnko berɛbo a, onya wo ho adagyew. Obetumi ne wo atena ase abɔ nkɔmmɔ fi anɔpa akosi anwummere. Ɔyɔnko a ɔte saa no, sɛ ɔhaw anaa kɔdaanna bi da wo so na woreka ho asɛm akyerɛ no a, ɔyɛ komm tie wo. Yehowa nso ɛ, ɔyɛ aso tie yɛn anaa? Otie yɛn. Yɛbɔ mpae a, otie paa! Ɛno nti, Bible tu yɛn fo sɛ ‘yenkura mpaebɔ mu denneennen.’ Ɛka mpo sɛ mma ‘yennyae mpaebɔ da.’—Rom. 12:12; 1 Tes. 5:17.\nWohwɛ a, Yehowa tie wo mpaebɔ kosi baabi a, na wagyae anaa? Bible mu asɛm bi ma yenya ho mmuae. Bere a Yesu pɛ sɛ ɔpaw n’asomafo no, “ɔbɔɔ Onyankopɔn mpae anadwo mũ no nyinaa.” (Luka 6:12) Bere a Yesu rebɔ mpae no, ɛbɛyɛ sɛ ɔbobɔɔ n’asuafo no pii din sesẽẽ wɔn hwɛɛ wɔn suban ne wɔn mmerɛwyɛ. Afei, ɔsrɛɛ ne Papa sɛ ɔmmoa no mma ɔmpaw wɔn a wɔfata. Ade kyee no, na Yesu anya wɔn a wɔfata paa sɛ wɔyɛ n’asomafo. Yehowa yɛ “mpaebɔ Tiefo.” Enti sɛ obi fi ne komam bɔ mpae a, otie no. (Dw. 65:2) Sɛ asɛm bi hyɛ obi so paa na ɔbɔ ho mpae nnɔnhwerew pii mpo a, Yehowa benya ne ho adagyew.\nONYANKOPƆN AYƐ KRADO SƐ ƆDE BƆNE BƐKYƐ\nYehowa atwa sa pa, wayɛ krado sɛ ɔde bɔne bɛkyɛ\nNnipa pii wɔ hɔ a, ɛyɛ den paa ma wɔn sɛ wɔde bɔne bɛkyɛ. Sɛ wɔn yɔnko berɛbo mpo fom wɔn a, ɛyɛ den ma wɔn sɛ wɔde bɛkyɛ no. Wobɛhwɛ no, na wɔne no atwa wɔn adamfofa no mu mpo. Nanso Yehowa de ɔnte saa. Bible ka kyerɛ komapafo nyinaa sɛ, sɛ wɔfom Yehowa a, wɔnsrɛ no na ‘ɔde befiri wɔn aboro so.’ (Yes. 55:6, 7) Dɛn na ɛma Onyankopɔn de yɛn bɔne kyɛ yɛn korakora?\nNea ɛma Onyankopɔn yɛ saa ne sɛ, ɔwɔ ɔdɔ a ɛkyɛn so ma yɛn. Ɔdɔ a ɔdɔ wiase nti, ɔde ne Ba Yesu mae sɛ agyede, na ɔnam so agye nnipa afi bɔne ne ɛho nsunsuanso nyinaa mu. (Yoh. 3:16) Agyede no so mfaso dɔɔso. Kristo afɔrebɔ no nti, obiara a Onyankopɔn dɔ no no, sɛ ɔfom Onyankopɔn a, otumi de kyɛ no korakora. Ɔsomafo Yohane kyerɛwee sɛ: “Sɛ yɛka yɛn bɔne a, ɔyɛ ɔnokwafo ne ɔtreneeni sɛ ɔde yɛn bɔne befiri yɛn na wahohoro yɛn ho afi nea ɛnteɛ nyinaa ho.” (1 Yoh. 1:9) Esiane sɛ Yehowa de bɔne kyɛ nti, yetumi kɔ so ara yɛ ne nnamfo. Wei a yɛahu no ka yɛn koma paa.\nNSU MU OO, AWIA MU OO, WOFRƐ NO A OBEGYE WO SO\nYehowa atwa sa pa, nsu mu oo, awia mu oo, wofrɛ no a obegye wo so\nAdamfo pa de, wofrɛ no nsu mu oo, awia mu oo, obegye wo so. Na Yehowa nso ɛ? N’Asɛm ka sɛ, “Sɛ [Onyankopɔn somfo bi hwe] ase a, ɔremmea hɔ, efisɛ Yehowa kura ne nsa.” (Dw. 37:24) Yehowa ‘kura n’asomfo nsa’ wɔ akwannuasa nyinaa so. Wo de, hwɛ asɛm bi a esii Caribbean supɔw bi so. Wɔfrɛ hɔ St. Croix.\nNá abaayewa bi sukuufo reteetee no. Ne nyinaa ne sɛ, ne gyidi nti onkyia frankaa. Abaayewa no bɔɔ Yehowa mpae, na ɔmaa no akokoduru. Enti ɔyɛɛ n’adwene sɛ ɔbɛkyerɛkyerɛ ne gyidi mu. Ná ɔwɔ dwumadi bi wɔ sukuu, enti ɔyɛɛ n’adwene sɛ ɔde bɛka frankaakyia ho asɛm. Oyii n’asɛm no fii Me Nhoma a Ɛka Bible Mu Nsɛm no mu. Ɔkyerɛɛ mu sɛ, nea Sadrak, Mesak, ne Abed-Nego yɛe no nti na ɔno nso nkyia frankaa no. Ɔka kyerɛɛ wɔn sɛ, “Hebrifo mmiɛnsa no ansom ohoni. Enti Yehowa bɔɔ wɔn ho ban.” Afei, ɔkyekyɛɛ nhoma no bi maa sukuufo no, na wɔn mu dubaako gyee bi. Ná asɛm no ka yɛ ka na. Enti abaayewa no hui sɛ, ɛnyɛ Yehowa na ɔmaa no akokoduru ne nyansa a, anka wantumi ankyerɛkyerɛ ne gyidi mu. N’ani gyei paa.\nSɛ ɛyɛ wo sɛ Yehowa nnwen wo ho a, gye bere susuw Bible mu nsɛm yi ho: Dwom 34:17-19; 55:22; ne 145:18, 19. Yehowa Adansefo a wɔasom akyɛ no, ɛyɛ a bisa wɔn nea Yehowa ayɛ de ahwɛ wɔn. Sɛ biribi haw wo a, srɛ Nyankopɔn sɛ ɔmmoa wo. Sɛ woyɛ weinom nyinaa a, ɛrenkyɛ wubehu paa sɛ Yehowa ‘dwen wo ho.’


신명기 10 KLB - 5 Mose 10 AKCB\nAbo Pon Foforo\n1Saa bere no, Awurade ka kyerɛɛ me se, “Twa abo apon no abien te sɛ kan de no na foro bra me nkyɛn wɔ bepɔw no so. Afei, yɛ dua adaka a wobɛkora wɔ mu. 2Mɛkyerɛw nsɛm a mekyerɛw guu abo apon abien a edi kan a wububuu mu no bi pɛpɛɛpɛ agu so. Na fa hyɛ adaka no mu.”\n3Na mede dua ɔkanto yɛɛ adaka, sen abo apon abien sɛ kan de no, na meforoo bepɔw no a na mikura apon abien no. 4Awurade kyerɛw nsɛm a wakyerɛw bi dedaw, Mmaransɛm Du, a ɔkaa ho asɛm kyerɛɛ mo fi ogya mu wɔ bepɔw no so wɔ mo nhyiamu ase no guu apon no so. Na Awurade de maa me. 5Na misan fii bepɔw no so na mede abo apon no bɛhyɛɛ adaka a mayɛ no mu sɛnea Awurade hyɛɛ me sɛ menyɛ no, na ɛwɔ hɔ besi nnɛ.\n6Na Israelfo tu fii Beerot-Bene-Yaakan mmura ho kɔɔ Mosera. Ɛhɔ na Aaron wu ma wosiee no. Aaron babarima Eleasar sii nʼanan mu dii sɔfo. 7Wofi hɔ tu kɔɔ Gudgod. Wofi Gudgod no, wɔkɔɔ Yotbata, asase a nsuten pii wɔ so. 8Ɛhɔ na Awurade yii Lewifo abusuakuw sɛ wɔnsoa Awurade apam adaka no na wonnyina Awurade anim nsom no na wɔmfa ne din so nhyira, sɛnea wɔyɛ no nnɛ yi. 9Ɛno nti na Lewifo no nni agyapade wɔ wɔn mfɛfo Israelfo no mu no. Awurade no ankasa ne wɔn agyapade sɛnea Awurade, mo Nyankopɔn, ka kyerɛɛ wɔn no.\n10Na metenaa bepɔw no so wɔ Awurade anim adaduanan, awia ne anadwo sɛnea meyɛɛ kan no. Na Awurade tiee me bio. Na ɛnyɛ ne pɛ sɛ ɔbɛsɛe mo. 11Awurade ka kyerɛɛ me se, “Sɔre na di nnipa no anim fa wɔn kɔ asase a mekaa ntam sɛ mede bɛma wɔn agyanom no so na wɔmfa no sɛ agyapade.”\n12Na afei, Israel, dɛn na Awurade, mo Nyankopɔn, hwehwɛ afi mo nkyɛn? Ɔhwehwɛ sɛ musuro no na moyɛ nʼapɛde, na mode mo koma ne mo kra nyinaa dɔ no na mosom no, 13na mudi Awurade ahyɛde ne ne mmara a mede rema mo nnɛ yi so, na asi mo yiye.\n14Ɔsorosoro mu soro ne asase ne nea ɛwɔ mu nyinaa yɛ Awurade, mo Nyankopɔn no, de. 15Nanso Awurade nyaa abadae maa mo agyanom na ɔdɔ wɔn, na ɔpaw mo a moyɛ wɔn asefo gyaa aman nyinaa sɛnea ɛte nnɛ yi. 16Ɛno nti, monhohoro mo koma mu bɔne na munnyae asoɔden no. 17Na Awurade, mo Nyankopɔn, yɛ ahene mu hene ne anyame mu nyame. Ɔyɛ Onyankopɔn kɛse, otumfo ne ɔnwonwani a ɔnkyea nʼaso na onnye adanmude nso. 18Ɔko ma nyisaa ne akunafo, na ɔdɔ ahɔho a wɔte mo mu. Ɔma wɔn aduan ne ntama. 19Mo nso, ɛsɛ sɛ modɔ ahɔho, efisɛ bere bi na mo ankasa nso yɛ ahɔho wɔ Misraim asase so. 20Munsuro Awurade, mo Nyankopɔn, na mosom no. Moka mo ho mmata ne ho, na mo ntam a moka nyɛ ne din nko ara. 21Ɔyɛ mo Nyankopɔn a ɛsɛ sɛ mokamfo no. Ɔno na wayɛ anwonwade akɛse a mo nyinaa ahu bi. 22Na mo agyanom a wɔkɔɔ Misraim no nyinaa dodow yɛ aduɔson. Nanso afei, Awurade, mo Nyankopɔn no ama mo ase adɔ te sɛ soro nsoromma.\nAKCB : 5 Mose 10


Aburokyire aman bi so no, abusua asetena asesa koraa. Kane no awofo bɔ wɔn ani kyerɛ wɔn mma a, ntɛm ara na wɔate aseɛ; nanso seesei wokɔ mmusua pii mu a, mmofra mmom na wɔkyerɛ awofo nea wɔnyɛ. Wo deɛ, yɛnyɛ nhwɛso mfa nkyerɛkyerɛ asɛm yi mu.\nMaame bi ne ne ba a wadi mfe nnan wɔ sotɔɔ bi mu. Abofra no akɔfa kar ba bi, na ɔpɛ sɛ ne maame tɔ ma no. Nanso ne maame ka kyerɛ no sɛ: “Oh, sɛ́ wowɔ bebree wɔ fie, anaa meboa?” Maame no hu sɛ wammisa koraa a anka ɛyɛ, efisɛ ɛnyɛ nea ɔreka na abofra no repɛ atie. Ɔka kyerɛ ne maame sɛ: “Mese mepɛ!” Maame no nim ne ba no; sɛ wantɔ a, ɔbɛkekam ayɛ dede. Enti ɔtɔ ma no.\nPapa bi ne n’adamfo rebɔ nkɔmmɔ. Ɛhɔ ara ne ba abaayewa a wadi mfe nnum ka kyerɛ no sɛ: “Me deɛ m’abrɛ, yɛnkɔ fie!” Ne papa twa nkɔmmɔ no so, na ɔbɔ ne mu ase ka sɛ: “Kaakyire, yɛbɛkɔ seesei yi ara wae?”\nJames adi mfe 12 na ne tikya abɛbɔ ne papa amanneɛ sɛ ɔrekasa a na abofra no reteɛteɛm gu ne so. James papa no tee saa no, ne bo fuwii, na ɔka kyerɛɛ ne ba no sɛ: “Tikya yi mpɛ w’asɛm; daa ɔnya wo ho asɛm ka. Mede asɛm no bɛkɔ akɔto sukuu mpanyimfo anim!”\nNsɛm a yɛaka yi nyɛ nea ɛsii ankasa, nanso tebea a ɛtete saa rekɔ so. Sɛ awofo anteɛ wɔn mma so, na wɔyɛ nea mmofra no pɛ biara ma wɔn, anaa biribiara na wɔakɔgyina wɔn akyi a, ɛnneɛ tebea a yɛaka ho asɛm yi ara na yɛbɛhu. Nwoma bi a wɔato din The Narcissism Epidemic ka sɛ: “Ɛnnɛ, awofo bebree de wɔn tumi ama wɔn mma nkumaa. Nnansa yi ara, na mmofra nim sɛ wɔn awofo na ɛdi tumi wɔ fie, na ɛnyɛ wɔn.”\nWei nkyerɛ sɛ awofo nyinaa agyae ma wɔn mma yɛ nea wɔpɛ. Awofo pii yɛ nhwɛso pa ma mmofra no sua, na sɛ ɛhia sɛ wɔde wɔn nan si fam teɛ wɔn mma a, wɔyɛ saa. Nanso nwoma no kaa sɛ, “awofo a wɔte saa no bere atwam.”\nƐyɛɛ dɛn na nneɛma gyee nsam saa? Ɛhe na nteɛso afa?\nAwofo Ntumi Mfa Wɔn Nan Nsi Fam Bio\nEbinom ka sɛ ɛfi 1960 na abahyɛbɔne fii ase, efisɛ saa bere no na wɔn a wɔfrɛ wɔn ho animdefo hyɛɛ awofo sɛ wɔnyɛ wɔn mma brɛbrɛ. Wɔkaa sɛ awofo mfa wɔn mma nnamfo, na wɔnnni wɔn so tumi. Wɔde toaa so sɛ: ‘Nkamfo yɛ sen nteɛso.’ ‘Sɛ wo ba yɛ bɔne a nka, na mmom sɛ ɔyɛ adepa a na woakamfo no.’ Ɛsɛ sɛ anka animdefo yi boa awofo ma wɔhu bere a ɛfata sɛ wɔkamfo wɔn mma ne bere a ɛsɛ sɛ wɔteɛ wɔn so. Nanso wɔanyɛ saa; mmom nea wɔka ara ne sɛ nkaanim nyɛ mma mmofra, efisɛ ɛbɛtumi adi wɔn awu, na akyiri yi wɔbɛsɔre atia awofo no.\nAnkyɛ koraa na animdefo yi san de bɛtoo gua sɛ mmofra hia nidi. Na ɛte sɛ nea wɔahu ɔkwampa a awofo bɛfa so atete wɔn mma. Nea wɔrepɛ akyerɛ ara ne sɛ: Ma wo mma nhu sɛ wɔn ho hia. Ɛwom, ɛyɛ ne kwan so sɛ wobɛma wo mma ahu sɛ wɔn ho hia. Nanso animdefo yi yɛɛ nneɛma traa so. Nokwasɛm ne sɛ wɔka kyerɛɛ awofo sɛ ‘nsɛmfua dabi anaa ɛnyɛ deɛ, ɛnsɛ sɛ ɛpue fi wɔn ano.’ Wɔtuu awofo fo sɛ: ‘Daa ka kyerɛ wo mma sɛ wɔda wo koma so na nea wɔpɛ sɛ wɔyɛ biara wɔbɛtumi ayɛ.’ Nea wɔreka yi deɛ, akɔyɛ sɛ sɛ abofra bi suban nyɛ, na woma ne tirim yɛ no dɛ a, ɛyɛ.\nAnimdefo ama mmofra tirim ayɛ wɔn dɛ, enti wɔsusu sɛ wiase yɛ wɔn dea\nAfei deɛ nea ebinom ka ne sɛ animdefo yi ama mmofra tirim ayɛ wɔn dɛ aboro so ma wɔte nka sɛ wiase yɛ wɔn dea. Nwoma bi a wɔfrɛ no Generation Me kaa sɛ, “Wei nti mmofra pii nyin a, wɔmpɛ sɛ obi ka wɔn asɛm, na sɛ nneɛma nkɔ yie nso a wɔnhu nea wɔnyɛ.” Agya bi kaa wɔ nwoma no mu sɛ, “Worentumi nkɔdi tirimdɛ wɔ adwumam. . . . Sɛ w’adwumawura ka sɛ kyerɛw biribi na woankyerɛw no yie a, ɔbɛka; ɔrenkrɔkrɔ wo nka sɛ, ‘Krataa a wokyerɛw so no yɛ fɛ, enti yɛmfa no saa ara.’ Wei nti sɛ yɛgyegye mmofra so tra so a, ɛbɛdi wɔn awu daakye.”\nWɔn Adwene Nsi Pi\nNea nnipa ka wɔ abatete ho na awofo bi gyina so tete wɔn mma. Nwomanimfo bi a ɔde Ronald G. Morrish kyerɛw sɛ: “Bere a nneɛma resesa no, na adwene a nnipa kura wɔ nteɛso ho nso resesa.” * Enti ɛnyɛ den koraa sɛ awofo bɛma ‘nkyerɛkyerɛ mframa biara awoso wɔn biribiri te sɛ asorɔkye de wɔn adi akɔneaba.’—Efesofoɔ 4:14.\nƐda adi sɛ awofo nteɛ wɔn mma so sɛnea ɛsɛ, na wei de nsunsuanso bɔne na aba. Seesei awofo nni wɔn mma so tumi, na mmofra no nnya akwankyerɛ a ɛbɛma wɔasi gyinae pa na wɔanya ahotoso wɔ asetenam.\nEnti ɔkwampa bi wɔ hɔ?\n^ nky. 15 Yɛn na yɛasi ɔfa bi so dua; asɛm no fi Secrets of Discipline: 12 Keys for Raising Responsible Children mu.\nƐyɛ Akyerɛ Bɔne Anaa?\nAsɛm a ɛdidi so yi bi fa wo ho?\nWoyɛ ɔbaatan, na daa wo ba fi sukuu ba anaa ɛdu nnawɔtwe awiei a, sɛ́ wode no redi akɔneaba ara ni. Sɛ ɛnyɛ asa na ɔrekɔsua a, na ɔrekɔsua sankubɔ; sɛ ɛnyɛ bɔɔl na ɔrekɔbɔ a, na ɔrekɔtu mmirika. Ɛno ara ne sɛ wopɛ sɛ wo ba no nya biribi yɛ. Ɛbɛwie ase no na woabrɛ sɛɛ tam, na woka sɛ, ‘Me mma nim sɛ me daakye ara ne wɔn, enti nea wɔpɛ biara mɛyɛ ama wɔn. Ɛnyɛ nea ɔbaatan bɛyɛ ama ne mma ara na mereyɛ yi?’\nSusu ho hwɛ: Bere a worewɔbere wo ho ama wo mma anya nea wɔpɛ no, bisa wo ho sɛ, ‘Dɛn paa na mmofra yi resua afi me hɔ?’ Bere rekɔ so no, wonnye nni sɛ wo mma bɛnya adwene sɛ awofo adwuma ara ne sɛ wɔbɛma wɔn mma nsa aka nea wɔhia biara?\nNea ɛsɛ sɛ woyɛ: Ma wo mma nhu sɛ “yɛwo a yɛdidi”; ɛsɛ sɛ wo nso wonya bere ma wo ho. Wei bɛma wɔahu sɛ ɛsɛ sɛ wɔdwene afoforo ho.\nNa wo papa yɛ katee, na wo deɛ wompɛ sɛ woyɛ wo mma saa. Enti wo mma mmarimaa nyɛɛ hwee koraa a, na woregyegye wɔn so; wopɛ sɛ wokamfo wɔn ma wɔn tirim yɛ wɔn dɛ. Ebia wobɛka sɛ, ‘Meyɛ wɔn saa a, wɔbɛhu sɛ wɔn ho hia. Wɔrenyɛ wɔn ho moamoa, na wonyin a baabiara wɔbɛtumi awura.’\nSusu ho hwɛ: Sɛ wogyegye wo mma so ma wɔn tirim yɛ wɔn dɛ a, dɛn paa na wɔbɛnya afi mu? Wonnye nni sɛ tirimdɛ a ɛte saa bɛma wɔahoman na apira wɔn daakye?\nNea ɛsɛ sɛ woyɛ: Kari pɛ. Ɛnsɛ sɛ woka wo mma anim denneennen; nanso ma wɔnyɛ biribi a ɛfata nkamfo ansa na woakamfo wɔn.\nFa no sɛ woyɛ ɔbaatan a wowɔ mma mmaayewa mmienu. Ɔpanyin no adi mfe nsia, ɛnna kumaa no adi mfe nnum. Ɔpanyin no nte asɛm ase. Ɛnora, ɔde abufuw bɔɔ ne nua kumaa no, nanso woanka n’anim na mmom wobɔɔ mmɔden sɛ wo ne no bɛsusu asɛm no ho. Wokaa no wo tirim sɛ, ‘Na mempɛ sɛ mɛka sɛ nea ɔyɛe no yɛ bɔne na ammu n’abam.’\nSusu ho hwɛ: Wohwɛ a, abofra a wɔadi mfe nsia, wo ne no susu asɛm ho gyaa no saa ara a, ɛyɛ? Enti sɛ wo ba bɔ ne nua na woka sɛ nea ɔyɛe no yɛ bɔne a, na wɔabɔ mmusu?\nNea ɛsɛ sɛ woyɛ: Wo ba yɛ ade a ɛmfata a, twe n’aso sɛnea ɛsɛ. Sɛ wode nteɛso a ɛfata ma no a, ɛbɛboa ma n’adwene aba fie.


15 Nnipa bi fi Yudea bae,+ na wofii ase kyerɛkyerɛɛ anuanom no sɛ: “Sɛ wɔantwa mo twetia+ sɛnea Mose amanne no te+ a, muntumi nnya nkwa.” 2 Bere a akasakasa ne akyinnyegye a emu yɛ den kɔɔ so wɔ wɔne Paulo ne Barnaba ntam no, wɔyɛɛ nhyehyɛe sɛ Paulo ne Barnaba ne wɔn mu binom nkohu asomafo no ne mpanyimfo a wɔwɔ Yerusalem+ no wɔ akyinnyegye yi ho. 3 Afei bere a asafo no gyaa mmarima yi kwan kakra+ no, wɔkɔfaa Foinike ne Samaria kaa amanaman mufo no adwensakra ho asɛm pii kyerɛe,+ na ɛmaa anuanom no nyinaa ani gyei.+ 4 Bere a woduu Yerusalem no, asafo no ne asomafo no ne mpanyimfo no gyee wɔn fɛw so,+ na wɔkaa nneɛma bebree a Onyankopɔn nam wɔn so ayɛ no kyerɛɛ wɔn.+ 5 Nanso, ebinom a wofi Farisifo fekuw mu a wɔagye adi no sɔre fii wɔn nkongua so kae sɛ: “Ehia sɛ wotwa wɔn twetia+ na wɔhyɛ wɔn sɛ wonni Mose mmara no so.”+ 6 Na asomafo no ne mpanyimfo no hyiae sɛ wɔrebɛhwɛ asɛm yi aka.+ 7 Afei bere a akyinnyegye+ pii sɔree no, Petro sɔre ka kyerɛɛ wɔn sɛ: “Mmarima, anuanom, munim pefee sɛ mfiase pɛɛ na Onyankopɔn hwɛɛ mo mu paw me sɛ amanaman mufo mfa m’anom asɛm so nte asɛmpa no na wonnye nni;+ 8 na Onyankopɔn a onim nea ɛwɔ komam+ no maa wɔn honhom kronkron de dii adanse,+ sɛnea ɔyɛ maa yɛn no. 9 Na wamma nsonsonoe biara anna yɛne wɔn ntam,+ na mmom ɔnam gyidi so tew wɔn koma ho.+ 10 Ɛnde afei, adɛn nti na mode kɔndua+ a yɛne yɛn agyanom antumi ansoa reto asuafo no kɔn so de asɔ Onyankopɔn ahwɛ?+ 11 Nanso yɛwɔ ahotoso sɛ yɛnam Awurade Yesu adom+ so benya nkwa te sɛ nnipa yi ara.”+ 12 Ɛnna nnipadɔm no nyinaa yɛɛ komm, na wofii ase tiee Barnaba ne Paulo ma wɔkaa nsɛnkyerɛnne ne anwonwade bebree a Onyankopɔn nam wɔn so yɛe wɔ amanaman mu no kyerɛɛ wɔn.+ 13 Wɔkasa wiei no, Yakobo buae sɛ: “Mmarima, anuanom, muntie me.+ 14 Simeon+ aka sɛnea Onyankopɔn dan n’ani baa amanaman no so nea edi kan yii nnipa bi fii wɔn mu maa ne din no ho asɛm fann.+ 15 Eyi ne Adiyifo no nsɛm hyia sɛnea wɔakyerɛw sɛ, 16 ‘Eyinom akyi no, mɛsan aba abesi Dawid sese a ahwe ase no; na mɛsan asi nea adwiriw agu no na mama so asi hɔ bio,+ 17 na ama nnipa a aka no ne amanaman mufo nyinaa, nnipa a me din da wɔn so no, ahwehwɛ Yehowa denneennen, Yehowa a ɔreyɛ nneɛma yi asɛm ni,+ 18 na wonim fi tete.’+ 19 Enti m’asɛm ne sɛ ɛnsɛ sɛ wɔhaw wɔn a wofi amanaman mu reba Onyankopɔn nkyɛn+ no, 20 na mmom wɔnkyerɛw nkɔma wɔn sɛ wɔntwe wɔn ho mfi nneɛma a abosom+ agu ho fĩ ne aguamammɔ+ ne mmoa a wɔakum wɔn a wɔanhwie wɔn mogya angu+ ne mogya+ ho. 21 Na efi tete mmere mu na Mose anya wɔn a wɔka ne ho asɛm wɔ nkurow nkurow so, efisɛ wɔkenkan ne nsɛm den wɔ hyia adan mu homeda biara.”+ 22 Afei asomafo no ne mpanyimfo no ne asafo mũ no nyinaa hui sɛ eye sɛ woyi wɔn mu bi ka Paulo ne Barnaba ho kɔ Antiokia; wɔne Yuda a wɔfrɛ no Barsaba+ ne Silas, mmarima a wɔyɛ atitiriw wɔ anuanom mu; 23 na wɔde wɔn nsa kyerɛwee sɛ: “Anuanom asomafo ne mpanyimfo no de kɔma anuanom a wɔwɔ Antiokia+ ne Siria ne Kilikia+ a wofi amanaman mu: Yekyia mo! 24 Esiane sɛ yɛate sɛ yɛn mu bi de nsɛm reteetee mo+ pɛ sɛ wɔsɛe mo adwene bere a yɛmmaa wɔn akwankyerɛ biara+ nti, 25 yɛayɛ adwenkoro+ na ɛyɛ yɛn anigye sɛ yɛbɛpaw mmarima aka yɛn adɔfo Barnaba ne Paulo+ ho aba mo nkyɛn, 26 mmarima a wɔayi wɔn kra asi hɔ ama yɛn Awurade Yesu Kristo din.+ 27 Enti yɛresoma Yuda ne Silas,+ sɛ wɔn nso mfa wɔn ano mmɛka asɛm koro no ara.+ 28 Na honhom kronkron+ no ne yɛn ankasa nso mpɛ sɛ yɛde adesoa+ foforo biara to mo so, gye eyinom a ehia yi, 29 sɛ montwe mo ho mfi nneɛma a wɔde abɔ afɔre ama abosom+ ne mogya+ ne mmoa a wɔakum wɔn a wɔanhwie wɔn mogya angu+ ne aguamammɔ+ ho. Sɛ motwe mo ho koraa fi eyinom ho+ a, ebesi mo yiye. Asomdwoe nka mo!” 30 Enti, bere a wogyaa mmarima yi kwan no, wɔkɔɔ Antiokia, na wɔfrɛɛ nnipa no boaa wɔn ano de krataa no maa wɔn.+ 31 Wɔkenkan wiei no, wodii ahurusi wɔ nkuranhyɛsɛm no ho.+ 32 Na esiane sɛ Yuda ne Silas ankasa nso yɛ adiyifo+ nti, wɔkaa nsɛm pii de hyɛɛ wɔn nkuran na wɔhyɛɛ wɔn den.+ 33 Enti, bere a wodii bere kakra no, anuanom gyaa wɔn kwan asomdwoe mu+ kɔɔ wɔn a wɔsomaa wɔn no nkyɛn. 34 —— 35 Nanso Paulo ne Barnaba kɔɔ so tenaa Antiokia,+ na wɔkyerɛkyerɛe na wɔkaa Yehowa asɛmpa+ no, na na afoforo pii nso ka wɔn ho. 36 Na nna bi akyi no, Paulo ka kyerɛɛ Barnaba sɛ: “Afei ma yɛnsan nkɔ anuanom nkyɛn wɔ kurow biara a yɛkaa Yehowa asɛm wom no mu nkɔhwɛ sɛnea wɔn ho te.”+ 37 Barnaba de, na wabɔ ne tirim sɛ ɔde Yohane a wɔfrɛ no Marko+ no bɛka wɔn ho. 38 Nanso Paulo susuwii sɛ esiane sɛ ogyaw wɔn hɔ wɔ Pamfilia+ na ɔne wɔn ankɔyɛ adwuma no nti, ɛnyɛ papa sɛ wɔde no bɛka wɔn ho. 39 Eyi de akasakasa a emu yɛ den bae ma wodii mpaapaemu; Barnaba+ faa Marko kaa ne ho na wɔfaa po so hyɛn de kɔɔ Kipro.+ 40 Paulo faa Silas,+ na bere a anuanom de no hyɛɛ Yehowa adom+ ase no, wofii hɔ kɔe. 41 Na ɔkɔfaa Siria ne Kilikia hyehyɛɛ asafo ahorow no den.+


Sɛnea Yɛsom Onyankopɔn\nKENKAN WƆ Abbey Abui Acholi Afrikaans Aja Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Bolivian Sign Language Boulou Bété Cambodian Cebuano Changana (Zimbabwe) Chavacano Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Damara Dangme Danish Dayak Ngaju Douala Drehu Dusun Dutch Efik English Estonian Ewe Fante Fijian Finnish Finnish Sign Language Fon French Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Mapudungun Marathi Mauritian Creole Mazahua Mbunda Mende Meru Mexican Sign Language Mizo Mongolian Moore Myanmar Myanmar Sign Language Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Norwegian Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Portuguese Sign Language Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Runyankore Russian Rutoro Samoan Sangir Sango Sena Sepedi Sesotho (Lesotho) Sesotho (South Africa) Seychelles Creole Shona Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thai Sign Language Tigrinya Tiv Tok Pisin Tongan Tshiluba Tshwa Tsonga Tswana Turkish Tuvaluan Twi Ukrainian Umbundu Urdu Urhobo Uruund Uzbek Vezo Vietnamese Wallisian Welsh Wichi Wolaita Yacouba Zande Zulu\nSɛnea Onyankopɔn Pɛ sɛ Yɛsom No\n1. Hena na ɛsɛ sɛ ɔkyerɛ yɛn kwampa a yɛmfa so nsom Onyankopɔn?\nOBIARA se n’asɔre na ɛyɛ. Nanso ɛrentumi nyɛ yiye saa, efisɛ ɛsono nea obiara ka fa Onyankopɔn ho ne ɔkwan a wɔfa so som no. Ɛnde yɛbɛyɛ dɛn ahu sɛnea Onyankopɔn pɛ sɛ yɛsom no? Yehowa nko ara na obetumi akyerɛ yɛn ɔkwan a ɛsɛ sɛ yɛfa so som no.\n2. Wobɛyɛ dɛn ahu kwampa a Onyankopɔn pɛ sɛ wofa so som no?\n2 Yehowa ama yɛn Bible na yɛatumi ahu kwampa a yɛbɛfa so asom no. Enti sua Bible no, na Yehowa bɛboa wo ma woanya ne nkyerɛkyerɛ so mfaso, efisɛ odwen wo ho paa.—Yesaia 48:17.\n3. Dɛn na Onyankopɔn pɛ sɛ yɛyɛ?\n3 Ebinom ka sɛ Onyankopɔn gye ɔsom nyinaa tom, nanso Yesu anka saa. Ɔkae sɛ: “Ɛnyɛ obiara a ose me sɛ, ‘Awurade, Awurade’ no na ɔbɛhyɛn ɔsoro ahenni no mu, na mmom nea ɔyɛ m’Agya a ɔwɔ soro no apɛde no na ɔbɛhyɛn mu.” Enti ehia sɛ yehu Onyankopɔn apɛde na yɛyɛ. Wei nyɛ biribi a ɛsɛ sɛ yɛde di agorɔ koraa, efisɛ obiara a ɔnyɛ nea Onyankopɔn pɛ no, Yesu de no toto nsɛmmɔnedifo anaa obi a ɔyɛ “mmaratode” ho.—Mateo 7:21-23.\n4. Dɛn na Yesu ka faa Onyankopɔn apɛde a yɛbɛyɛ ho?\n4 Yesu ma yehui sɛ yɛka sɛ yɛbɛyɛ Onyankopɔn apɛde a, yebehyia ɔhaw pii. Ɔkae sɛ: “Momfa ɔpon teateaa no mu; efisɛ ɔkwan a ɛsõ na ɛtrɛw no kɔ ɔsɛe mu, na nnipa bebree na wɔnam so rekɔ mu; nanso ɔpon teateaa ne ɔkwan hihiaa no ne nea ɛkɔ nkwa mu, na nnipa kakraa bi na wohu.” (Mateo 7:13, 14) Ɔkwan hihiaa anaa kwampa a yɛfa so som Onyankopɔn no deɛ, ɛkɔ daa nkwa mu. Ɔkwan a ɛtrɛw anaa kwammɔne a wɔfa so som Onyankopɔn no deɛ, ɛkɔ owu mu. Nanso Yehowa mpɛ sɛ obiara bewu. Ɔpɛ sɛ obiara nya kwan sua ne ho ade.—2 Petro 3:9.\nƆKWAMPA A YƐBƐFA SO ASOM ONYANKOPƆN\n5. Wobɛyɛ dɛn ahu wɔn a wɔsom Onyankopɔn kwampa so?\n5 Yesu kaa biribi a ɛkyerɛ sɛ yebetumi ahu wɔn a wɔsom Onyankopɔn wɔ kwampa so. Sɛ yebehu wɔn a, gye sɛ yɛhwehwɛ wɔn gyidi ne nneɛma a wɔyɛ mu. Yesu kae sɛ: “Wɔn aba na mode behu wɔn.” Na ɔka too so sɛ: “Dua pa biara sow aba pa.” (Mateo 7:16, 17) Nanso wei nkyerɛ sɛ bɔne biara nni wɔn a wɔsom Onyankopɔn no ho. Mmom, wɔbɔ mmɔden sɛ wɔbɛyɛ nea ɛteɛ bere nyinaa. Afei, ma yɛnhwɛ nea ɛbɛboa yɛn ama yɛahu wɔn a wɔsom Onyankopɔn kwampa so.\n6, 7. Adɛn nti na Onyankopɔn asomfo anokwafo de wɔn nkyerɛkyerɛ gyina Bible so? Dɛn na yesua fi nea Yesu yɛe no mu?\n6 Wɔn a wɔsom Onyankopɔn kwampa so no de wɔn biribiara gyina Bible so. Bible ka sɛ: “Kyerɛwnsɛm no nyinaa fi Onyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ, trenee mu nteɛso, na Onyankopɔn nipa afata koraa a wɔasiesie no yiye ama adwuma pa biara.” (2 Timoteo 3:16, 17) Ɔsomafo Paulo kyerɛw kɔmaa Kristofo sɛ: “Bere a mugyee Onyankopɔn asɛm a mote fii yɛn hɔ no, moannye no sɛ nnipa asɛm, na mmom sɛ Onyankopɔn asɛm, sɛnea ɛte ankasa.” (1 Tesalonikafo 2:13) Nokware asomfo de, wɔde wɔn som ne emu biribiara gyina Onyankopɔn Asɛm Bible no so. Wɔmfa nnyina nnipa nsusuwii, amanne, anaa biribi foforo biara so.\n7 Biribiara a Yesu kyerɛkyerɛe no, ɔde gyinaa Onyankopɔn Asɛm so. (Kenkan Yohane 17:17.) Na Yesu taa yi ne nsɛm fi Kyerɛwnsɛm no mu. (Mateo 4:4, 7, 10) Onyankopɔn asomfo anokwafo suasua Yesu; wɔde wɔn nkyerɛkyerɛ nyinaa gyina Bible so.\n8. Dɛn na Yesu ama yɛahu afa Yehowa som ho?\n8 Yehowa nko ara na ɛsɛ sɛ yɛsom no. Dwom 83:18 ka sɛ: “Wo a wo din de Yehowa no, wo nko ara ne Ɔsorosoroni, asase nyinaa so.” Na Yesu pɛ sɛ nnipa hu sɛnea nokware Nyankopɔn no te ankasa, enti ɔmaa nkurɔfo huu Onyankopɔn din. (Kenkan Yohane 17:6.) Yesu kae sɛ: “Yehowa wo Nyankopɔn na ɛsɛ sɛ wokotow no, na ɔno nkutoo na ɛsɛ sɛ wosom no.” (Mateo 4:10) Enti nea Yesu yɛe no, ɛno ara na Onyankopɔn asomfo nso yɛ. Yɛsom Yehowa nkutoo, na yɛde ne din yɛ adwuma. Yɛma nkurɔfo hu Onyankopɔn din ne nea ɔbɛyɛ ama yɛn daakye.\n9, 10. Dɛn na yɛyɛ de kyerɛ sɛ yɛdodɔ yɛn ho?\n9 Yɛda ɔdɔ kann adi kyerɛ yɛn yɔnko nnipa. Yesu kyerɛɛ n’asuafo sɛ wɔnnodɔ wɔn ho. (Kenkan Yohane 13:35.) Yɛnnhwɛ baabi a obi fi, sɛ́ ɔwɔ sika anaa oni bi, yɛdodɔ yɛn ho, na ɛma yɛde baakoyɛ tena ase sɛ anuanom. (Kolosefo 3:14) Wei nti yɛnkɔ ako na yɛakokum nnipa. Bible ka sɛ: “Nokwasɛm a ɛma Onyankopɔn mma ne Ɔbonsam mma da adi pefee ni: Obiara a ɔnyɛ adetrenee no mfi Onyankopɔn mu, na saa ara na nea ɔnnɔ ne nua no nso mfi ne mu.” Ɛsan ka sɛ: “Yɛnnodɔ yɛn ho; ɛnyɛ sɛ Kain a ofi ɔbɔnefo no mu na okum ne nua no.”—1 Yohane 3:10-12; 4:20, 21.\n10 Yɛde yɛn bere, yɛn ahoɔden, ne yɛn ahode boaboa yɛn ho, na obiara hyɛ ne yɔnko nkuran. (Hebrifo 10:24, 25) Yɛyɛ “nnipa nyinaa yiye.”—Galatifo 6:10.\n11. Adɛn nti na yegye di sɛ Yesu na yɛnam ne so kɔ Onyankopɔn hɔ?\n11 Ɛsɛ sɛ yetie Yesu efisɛ yɛnam ne so na ɛkɔ Onyankopɔn hɔ. Bible ka sɛ: “Nkwagye nni obi foforo biara mu, na edin foforo biara nni ɔsoro ase a wɔde ama nnipa sɛ wɔmfa so nnye yɛn nkwa.” (Asomafo Nnwuma 4:12) Yeduu nhoma yi Ti 5 no, yehui sɛ Yehowa somaa Yesu sɛ ɔmfa ne nkwa mmɛyɛ agyede mma nnipa asoɔmmerɛwfo. (Mateo 20:28) Bio nso, Yehowa ayi Yesu sɛ onni asase so hene. Enti Bible ka sɛ yɛpɛ daa nkwa a, ɛsɛ sɛ yetie Yesu.—Kenkan Yohane 3:36.\n12. Adɛn nti na yɛmfa yɛn ho nhyehyɛ amanyɔsɛm mu?\n12 Ɛnsɛ sɛ yɛde yɛn ho hyehyɛ amanyɔsɛm mu. Yesu anyɛ amanyɔsɛm. Bere a wɔredi n’asɛm no, ɔka kyerɛɛ Roma amrado Pilato sɛ: “M’ahenni mfi wiase.” (Kenkan Yohane 18:36.) Sɛnea Yesu yɛe no, yɛn nso yɛtaa Onyankopɔn Ahenni a ɛwɔ soro no akyi, enti baabiara a yɛwɔ biara yɛmfa yɛn ho nhyehyɛ amanyɔsɛm mu. Nanso Bible ka sɛ yɛmmrɛ yɛn ho ase mma “atumfoɔ a wɔkorɔn,” anaa aban mpanyimfo. (Romafo 13:1) Yɛbɔ mmɔden sɛ yebedi ɔman a yɛte mu no mmara so. Nanso sɛ mmara bi tia Onyankopɔn mmara a, ɛnde yɛbɛyɛ yɛn ade te sɛ asomafo no. Wɔkae sɛ: “Ɛsɛ sɛ yetie Onyankopɔn sɛ sodifo mmom sen nnipa.”—Asomafo Nnwuma 5:29; Marko 12:17.\n13. Dɛn na yɛkyerɛkyerɛ fa Onyankopɔn Ahenni ho?\n13 Yegye di sɛ wiase haw nyinaa ano aduru yɛ baako pɛ; ɛno ne Onyankopɔn Ahenni. Yesu kae sɛ wɔbɛka ‘ahenni no ho asɛmpa’ wɔ wiase nyinaa. (Kenkan Mateo 24:14.) Nea Onyankopɔn Ahenni bɛyɛ ama yɛn no, aban biara nni hɔ a ebetumi ayɛ. (Dwom 146:3) Yesu akyerɛ yɛn sɛ yɛmmɔ Onyankopɔn Ahenni ho mpae. Ose, yɛnsrɛ sɛ: “W’ahenni mmra. W’apɛde nyɛ hɔ wɔ asase so te sɛ ɔsoro.” (Mateo 6:10) Bible aka ato hɔ sɛ Onyankopɔn Ahenni bɛsɛe nnipa aban nyinaa, na “ɛno de, ebegyina daa.”—Daniel 2:44.\n14. Wohwɛ a, henanom na wɔsom Onyankopɔn wɔ kwampa so?\n14 Seesei a woasua wei nyinaa awie no, bisa wo ho sɛ: ‘Henanom na wɔde wɔn nkyerɛkyerɛ gyina Bible so? Henanom na wɔma nkurɔfo hu Onyankopɔn din? Ɛhefo na wɔda ɔdɔ kann adi kyerɛ wɔn ho, na wogye di sɛ Onyankopɔn somaa Yesu sɛ ommegye yɛn? Henanom na wɔnyɛ amanyɔsɛm? Ɛhefo na wɔkyerɛkyerɛ sɛ Onyankopɔn Ahenni nkutoo na ebetumi ayi adesamma haw afi hɔ?’ Ɛyɛ Yehowa Adansefo.—Yesaia 43:10-12.\n15. Sɛ yɛpɛ sɛ Onyankopɔn gye yɛn som tom a, dɛn na ɛsɛ sɛ yɛyɛ?\n15 Sɛ wugye di kɛkɛ sɛ Onyankopɔn wɔ hɔ a, ɛno ara nnɔɔso. Adaemone mpo gye di sɛ Onyankopɔn wɔ hɔ, nanso wɔnyɛ n’apɛde. (Yakobo 2:19) Sɛ yɛpɛ sɛ Onyankopɔn gye ɔsom a yɛde ma no no tom a, ɛsɛ sɛ yegye di sɛ ɔwɔ hɔ, na nea ɔbɛka biara nso, yɛyɛ.\n16. Adɛn nti na ɛsɛ sɛ yɛtwe yɛn ho fi atoro som ho?\n16 Sɛ Onyankopɔn begye yɛn som atom a, ɛsɛ sɛ yɛtwe yɛn ho fi atoro som ho. Odiyifo Yesaia kae sɛ: “Mumfi ne mu, montew mo ho.” (Yesaia 52:11; 2 Korintofo 6:17) Wei nti na ehia sɛ yɛtwe yɛn ho fi biribiara a ɛfa atoro som ho no ho.\n17, 18. Yɛka “Babilon Kɛse” a, ɛkyerɛ sɛn? Adɛn nti na ɛsɛ sɛ woyɛ ntɛm twe wo ho fi ho?\n17 Dɛn ne atoro som? Ɔsom biara a ne nkyerɛkyerɛ ne Bible nhyia no, ɛyɛ atoro som. Bible frɛ atoro som nyinaa sɛ “Babilon Kɛse.” (Adiyisɛm 17:5) Adɛn ntia? Noa Nsuyiri no akyi no, atoro nkyerɛkyerɛ bebree fi ase wɔ tete Babilon, na ɛhyeta kɔɔ asase so nyinaa. Na Babilonfo som anyame mmiɛnsa a wɔka bom yɛ baako. Ɛnnɛ nso, nsɔrensɔre pii kyerɛ sɛ Onyankopɔn yɛ Baasakoro. Nanso Bible ma emu da hɔ pefee sɛ Yehowa yɛ nokware Nyankopɔn koro pɛ, na Yesu yɛ ne Ba. (Yohane 17:3) Afei nso, na Babilonfo gye di sɛ onipa wu a, ɔkra bi wɔ ne mu a ɛno deɛ enwu, na wobetumi ayɛ no ayayade wɔ Hellgya mu. Saa asɛm yi nyɛ nokware.—Hwɛ Nsɛm Bi Mu Nkyerɛkyerɛmu 14, 17, ne 18.\n18 Onyankopɔn aka sɛ ɛrenkyɛ koraa ɔbɛsɛe atoro som nyinaa. (Adiyisɛm 18:8) Woahu nea enti a ɛsɛ sɛ woyɛ ntɛm fi atoro som mu? Yehowa Nyankopɔn pɛ sɛ wotwe wo ho ntɛm ansa na woaka sɛ mihui a anka.—Adiyisɛm 18:4.\nSɛ wo ne Yehowa nkurɔfo bom som no a, ɔde wo bɛka n’abusua kɛse a ɛwɔ wiase nyinaa no ho\n19. Sɛ wusi gyinae sɛ wobɛsom Yehowa a, dɛn na Yehowa bɛyɛ de akyerɛ sɛ odwen wo ho?\n19 Woyɛ w’adwene sɛ wubegyae atoro som na woasom Yehowa a, ebia wo nnamfo anaa w’abusuafo rente wo ase, na wobetumi atan w’ani mpo. Nanso Yehowa deɛ, obeso wo mu. Ɔde wo bɛka abusua kɛse bi a ɛwɔ wiase nyinaa ho. Emu nnipa dɔɔso na obiara yi ne yam dɔ ne nua. Afei nso, wubetumi ahwɛ kwan sɛ daakye wobɛtena ase daa wɔ Onyankopɔn wiase foforo no mu. (Marko 10:28-30) Ebia wo nnamfo ne w’abusuafo a Yehowa som nti wɔretan w’ani no, daakye wɔbɛba abesua Bible.\n20. Adɛn nti na ehia sɛ wosom Onyankopɔn wɔ kwampa so?\n20 Ɛrenkyɛ koraa Onyankopɔn beyi amumɔyɛ nyinaa afi hɔ na n’Ahenni adi asase nyinaa so. (2 Petro 3:9, 13) Anigye a ɛbɛba deɛ, ɛsɛ w’ani! Obi biara bɛsom Yehowa sɛnea ɔno Yehowa pɛ. Enti ehia sɛ wosi gyinae nnɛ sɛ wobɛsom Onyankopɔn wɔ kwampa so.\nWƆN A WƆSOM ONYANKOPƆN\nde wɔn nkyerɛkyerɛ gyina Bible so\nwɔsom Yehowa nkutoo, na wɔma nkurɔfo hu ne din\nwɔdodɔ wɔn ho\nwogye di sɛ Onyankopɔn somaa Yesu sɛ ommegye yɛn\nwɔmfa wɔn ho nhyehyɛ amanyɔsɛm mu\nwɔkyerɛkyerɛ sɛ Onyankopɔn Ahenni nko ara na ebetumi ayi wiase haw afi hɔ\nNOKWASƐM 1: NEA ƐBƐMA WOAHU NOKWARE SOM\n“Ɔpon teateaa ne ɔkwan hihiaa no ne nea ɛkɔ nkwa mu, na nnipa kakraa bi na wohu.”—Mateo 7:14\nYɛyɛ dɛn hu sɛ ɛnyɛ ɔsom nyinaa na Onyankopɔn gye tom?\nƐnyɛ ɔsom nyinaa na Onyankopɔn gye tom. Ɛnyɛ ɔsom nyinaa na wɔyɛ nea Onyankopɔn pɛ.\nNokware som bɛma woanya daa nkwa. Atoro som deɛ, ɛde wo bɛkɔ ɔsɛe pasaa mu.\nWɔn a wɔsom Onyankopɔn wɔ kwampa so no, wɔn nnwuma na wode behu wɔn. Enhia sɛ wukyinkyin nsɔrensɔre mu, na mmom, hwehwɛ nea Bible aka no mu.\nNOKWASƐM 2: SƐNEA ONYANKOPƆN PƐ SƐ YƐSOM NO\n1 Tesalonikafo 2:13; 2 Timoteo 3:16, 17\nWɔn gyidi ne wɔn nkyerɛkyerɛ nyinaa gyina Bible so.\nWɔsom Yehowa nkutoo, na wɔde ne din yɛ adwuma.\nWɔda ɔdɔ kann adi kyerɛ wɔn ho.\nYohane 3:36; Asomafo Nnwuma 4:12\nWotie Yesu; wɔgye di sɛ Yehowa nam no so begye yɛn.\nYohane 18:36; Asomafo Nnwuma 5:29\nWɔma nkurɔfo hu sɛ Onyankopɔn Ahenni pɛ na ebeyi wiase haw afi hɔ.\nNOKWASƐM 3: NEA WUGYE DI NO ƐSƐ SƐ WODE YƐ ADWUMA\nWopɛ sɛ Onyankopɔn gye wo som tom a, dɛn na ɛsɛ sɛ woyɛ?\nSɛ wugye Onyankopɔn di a, ɛno ara nnɔɔso. Nea waka wɔ Bible mu no, ɛsɛ sɛ wudi so.\nYesaia 52:11; Adiyisɛm 17:5\nAtoro som, anaa “Babilon Kɛse” ma nkurɔfo som Onyankopɔn wɔ ɔkwan a n’ani nnye ho so. Atoro som nkyerɛkyerɛ no bi ne Baasakoro, ɔkra a enwu da, ne hellgya.\nAdiyisɛm 18:4, 8\nYehowa bɛsɛe atoro som nyinaa nnansa yi ara. Ɛsɛ sɛ wotwe wo ho fi biribiara a ɛfa atoro som ho no ho.\nNkurɔfo bɛtan w’ani, nanso Yehowa beso wo mu.\nHwɛ nneɛma abiɛsa nti a yɛfaa saa din yi.\nText Baabi a wubetumi atwe nneɛma akenkan Dɛn na Yebetumi Asua Afi Bible Mu?\nDɛn na Bible Ka Fa Nyamesom Ho?


Yohane 11 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 11:1-57\nLasaro wui (1-16)\nYesu kyekyee Marta ne Maria werɛ (17-37)\nYesu nyan Lasaro (38-44)\nWɔbɔɔ pɔw sɛ wobekum Yesu (45-57)\n11 Ná ɔbarima bi a wɔfrɛ no Lasaro yare. Ná ofi Betania, akuraa a Maria ne ne nuabea Marta+ fi mu no. 2 Maria yi, ɔno na ohwiee ngo huamhuam guu Awurade ho, na ɔde ne ti nwi popaa ne nan ase+ no. Ne nuabarima ne Lasaro a na ɔyare no. 3 Enti ne nua mmea no de nkra kɔmaa Yesu sɛ: “Awurade, hwɛ! nea wopɛ n’asɛm no yare.” 4 Na bere a Yesu tee no, ɔkae sɛ: “Saa ɔyare yi nyɛ yare a ɛde no bɛkɔ owu mu, na mmom Onyankopɔn anuonyam ntia,+ sɛnea ɛbɛyɛ a wɔbɛfa so ahyɛ Onyankopɔn Ba no anuonyam.” 5 Ná Yesu dɔ Marta ne ne nuabea ne Lasaro. 6 Nanso bere a ɔtee sɛ Lasaro yare no, ɔtenaa baabi a na ɔwɔ no nnanu kaa ho. 7 Na ɛno akyi no, ɔka kyerɛɛ asuafo no sɛ: “Momma yɛnkɔ Yudea bio.” 8 Asuafo no ka kyerɛɛ no sɛ: “Rabi,+ nnaano yi ara na anka Yudafo no resiw wo abo,+ ɛnna woresan akɔ hɔ bio yi?” 9 Yesu buae sɛ: “Ɛnyɛ nnɔnhwerew 12 na ɛwɔ adekyee mu?+ Sɛ obi nantew awia a, ne nan mpem hwee,* efisɛ ohu wiase hann. 10 Na sɛ obi nantew anadwo a, ne nan pem ade,* efisɛ onni hann mu.”* 11 Bere a ɔkaa eyinom no, ɔka kaa ho sɛ: “Yɛn adamfo Lasaro ada,+ na merekɔ hɔ akonyan no.” 12 Ɛnna asuafo no ka kyerɛɛ no sɛ: “Awurade, sɛ wada a, ɛnde ne ho bɛtɔ no.” 13 Yesu de, ne wu ho asɛm na na ɔreka. Nanso na wɔn adwene yɛ wɔn sɛ nna ankasa ho asɛm na ɔreka. 14 Enti afei de, Yesu ka kyerɛɛ wɔn pen sɛ: “Lasaro awu,+ 15 na mo nti, ɛyɛ me dɛ sɛ na minni hɔ, na ama moagye adi. Momma yɛnkɔ ne nkyɛn.” 16 Enti Toma a na wɔfrɛ no Ata no ka kyerɛɛ ne mfɛfo asuafo no sɛ: “Momma yɛn nso yɛnkɔ na yɛne no nkowu.”+ 17 Bere a Yesu duu hɔ no, ohui sɛ na Lasaro adi nnanan dedaw wɔ ɔda no mu. 18 Ná Betania bɛn Yerusalem. Efi Yerusalem rekɔ hɔ bɛyɛ akwansin* abien. 19 Ɛno nti, na Yudafo bebree aba Marta ne Maria nkyɛn rebɛkyekye wɔn werɛ, wɔn nua no nti. 20 Bere a Marta tee sɛ Yesu reba no, okohyiaa no; na Maria+ de, ɔtenaa fie. 21 Ɛnna Marta ka kyerɛɛ Yesu sɛ: “Awurade, sɛ wowɔ ha a, anka me nua no anwu. 22 Na seesei mpo, minim sɛ ade biara a wubebisa Onyankopɔn no, Onyankopɔn de bɛma wo.” 23 Yesu ka kyerɛɛ no sɛ: “Wo nua no bɛsɔre.” 24 Marta ka kyerɛɛ no sɛ: “Minim sɛ da a etwa to no, ɔbɛsɔre wɔ owusɔre no mu.”+ 25 Yesu ka kyerɛɛ no sɛ: “Mene owusɔre ne nkwa.+ Nea ogye me di no, sɛ owu mpo a, ɔbɛba nkwa mu; 26 na obiara a ɔte ase a ogye me di no, ɔrenwu da.+ Wugye eyi di anaa?” 27 Ɔka kyerɛɛ no sɛ: “Yiw, Awurade, migye di sɛ wone Kristo no, Onyankopɔn Ba no, nea ɔreba wiase no.” 28 Bere a ɔkaa eyi wiei no, ofii hɔ kɔe, na ɔkɔfrɛɛ ne nua Maria. Ɔka guu n’asom sɛ: “Ɔkyerɛkyerɛfo+ no aba, na ɔrefrɛ wo.” 29 Bere a Maria tee saa no, ɛhɔ ara na ɔsɔree, na ɔkɔɔ ne nkyɛn. 30 Saa bere no, na Yesu nnya nkɔɔ akuraa no ase, na mmom na ɔda so wɔ baabi a Marta behyiaa no no. 31 Bere a Yudafo a na wɔne Maria wɔ ofie hɔ rekyekye ne werɛ no hui sɛ wasɔre prɛko pɛ apue no, wodii n’akyi. Ná wɔn adwene yɛ wɔn sɛ ɔrekɔ ɔda+ no so akosu wɔ hɔ. 32 Bere a Maria duu baabi a Yesu wɔ a n’ani bɔɔ no so no, ɔhwee ne nan ase, na ɔka kyerɛɛ no sɛ: “Awurade, sɛ wowɔ ha a, anka me nua no anwu.” 33 Bere a Yesu hui sɛ Maria resu, a Yudafo a wɔkaa ne ho bae no nso resu no, oguu ahome kɛse,* na ne ho yeraw no. 34 Na obisaa wɔn sɛ: “Ɛhe na mode no toe?” Wɔka kyerɛɛ no sɛ: “Awurade, bra bɛhwɛ.” 35 Yesu sui.+ 36 Ɛnna Yudafo no fii ase kae sɛ: “Monhwɛ sɛnea na ɔpɛ n’asɛm!” 37 Nanso wɔn mu bi kae sɛ: “Ɔbarima yi a obuee onifuraefo no ani+ no, enti wantumi anhwɛ ama oyi awu?” 38 Afei bere a Yesu guu ahome bio no, ɔbaa ɔda no so. Ná ɛyɛ ɔbodan, na na ɔbo tweri ano. 39 Yesu kae sɛ: “Munyi ɔbo no.” Ɛnna Marta a ne nua awu no ka kyerɛɛ no sɛ: “Awurade, sesɛɛ de, wabɔn, efisɛ wadi nnanan.” 40 Yesu ka kyerɛɛ no sɛ: “Manka ankyerɛ wo sɛ wugye di a, wubehu Onyankopɔn anuonyam?”+ 41 Enti woyii ɔbo no fii hɔ. Afei Yesu maa n’ani so hwɛɛ soro,+ na ɔkae sɛ: “Agya, meda wo ase sɛ woatie me. 42 Minim paa sɛ wutie me daa; nanso nnipadɔm a wogyinagyina ha no nti na mereka eyi, sɛnea ɛbɛyɛ a wobegye adi sɛ wo na wosomaa me.”+ 43 Bere a ɔkaa saa no, ɔde nne kɛse teɛɛm sɛ: “Lasaro, pue bra!”+ 44 Ɛnna ɔbarima a wawu no pue bae. Ná wɔde ntama akyekyere ne nan ne ne nsa, na na wɔde ntama bi akyekyere n’anim. Ɛnna Yesu ka kyerɛɛ wɔn sɛ: “Monsan no, na momma ɔnkɔ.” 45 Enti Yudafo a na wɔaba Maria nkyɛn a wohuu nea Yesu yɛe no bebree gyee Yesu dii.+ 46 Nanso wɔn mu bi kɔɔ Farisifo no hɔ, na wɔkɔkaa nea Yesu ayɛ no kyerɛɛ wɔn. 47 Ɛno nti, asɔfo mpanyin ne Farisifo no frɛɛ Sanhedrin no behyiae, na wɔkae sɛ: “Dɛn koraa na yɛnyɛ, efisɛ ɔbarima yi yɛ nsɛnkyerɛnne+ bebree? 48 Sɛ yegyaa no saa a, wɔn nyinaa begye no adi, na Romafo no bɛba abɛfa yɛn ha yi* ne yɛn man no nyinaa.” 49 Nanso wɔn mu baako, Kaiafa,+ a na ɔyɛ ɔsɔfo panyin saa afe no, ka kyerɛɛ wɔn sɛ: “Munnim hwee koraa. 50 Enti munnim sɛ eye ma mo sɛ onipa baako bewu ama ɔmanfo no, sen sɛ ɔman mu no nyinaa bɛsɛe?” 51 Nanso ɛnyɛ ɔno ara na ɔde n’adwene kaa eyi. Mmom, na ɔyɛ ɔsɔfo panyin saa afe no. Ɛno nti na ɔhyɛɛ nkɔm sɛ, ɛsɛ sɛ Yesu wu ma ɔman no. 52 Ɛnyɛ ɔman no nko ara, na mmom sɛnea ɛbɛyɛ a ɔbɛboaboa Onyankopɔn mma a wɔabɔ wɔn ahwete no ano ayɛ wɔn baako. 53 Enti efi saa da no ara wɔbɔɔ pɔw sɛ wobekum no. 54 Ɛno nti, Yesu annantew baguam bio wɔ Yudafo no mu, mmom ofii hɔ kɔɔ baabi a ɛbɛn sare so, kurow bi a wɔfrɛ no Efraim+ mu, na ɔne n’asuafo no tenaa hɔ. 55 Saa bere no, na Yudafo Twam+ Afahyɛ no abɛn. Na nnipa bebree fi nkuraase foro kɔɔ Yerusalem ansa na Twam Afahyɛ no redu so, sɛnea ɛbɛyɛ a wɔbɛkɔ akodwira wɔn ho. 56 Ná wɔrehwehwɛ Yesu, na bere a wogyinagyina asɔrefi hɔ no, wobisabisaa wɔn ho sɛ: “Mudwen ho dɛn? Ɔremma afahyɛ no ase koraa anaa?” 57 Ná asɔfo mpanyin ne Farisifo no ahyɛ mmara sɛ, sɛ obi hu baabi a Yesu wɔ a, ɔmmɛbɔ wɔn amanneɛ na wɔnkɔkyere no.\n^ Anaa “onhintiw.”\n^ Anaa “ohintiw.”\n^ Anaa “efisɛ hann nni ne mu.”\n^ Bɛyɛ km. abiɛsa. Nt., “bɛyɛ agoprama 15.” Hwɛ Nkh. B14.\n^ Nt., “oguu ahome kɛse wɔ honhom mu.”\n^ Kyerɛ sɛ, asɔrefi no.


Si Gyinae Pa Wo Babunbere Mu | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Mmerante ne mmaabun, munyi Yehowa din ayɛ.’—DW. 148:12, 13.\nDɛn na mmabun betumi ayɛ nnɛ na abue hokwan pii ama wɔn wɔ Yehowa som mu?\nƆkwan bɛn so na ebinom de wɔn babunbere resom?\nBible mu nsɛm bɛn na ebetumi aboa wo ma woasisi gyinae pa wɔ w’asetenam?\n1. Hokwan fɛfɛɛfɛ bɛn na abue ama mmabun pii?\nBERE a yɛwom yi yɛ anika paa. Yehu sɛ nkurɔfo fi aman nyinaa mu resen yuu ba nokware som mu. (Adi. 7:9, 10) Mmerante ne mmabaa pii di akoten wɔ asɛnka adwuma no mu. Bere a wɔreboa nkurɔfo ma wɔagye “nkwa nsu” no, wɔn ani gye paa. (Adi. 22:17) Wɔne afoforo sua Bible, na wɔboa wɔn ma wɔn abrabɔ yɛ papa. Mmerante ne mmabaa bi ho pere wɔn sɛ wobesua aman foforo so kasa sɛnea wobetumi aka asɛmpa no akyerɛ ahɔho. (Dw. 110:3; Yes. 52:7) Wo nso ɛ, wobɛyɛ dɛn atumi ayɛ adwuma a Yehowa nkurɔfo reyɛ yi bi na wo koma atɔ wo yam?\n2. Ɔkwan bɛn so na Timoteo asɛm no ma yehu sɛ Yehowa ayɛ krado sɛ ɔde dwumadi bɛhyehyɛ mmabun nsa? (Hwɛ mfonini a ɛwɔ adesua yi mfiase no.)\n2 Seesei a woyɛ aberante anaa ababaa yi, wubetumi asi gyinae bi na abɔ kwan ma woanya hokwan pii wɔ Onyankopɔn som mu daakye. Yɛnyɛ nhwɛso: Timoteo sisii gyinae pa. Enti bere a odii bɛyɛ mfe 20 no, na obetumi ayɛ ɔsɛmpatrɛwfo. (Aso. 16:1-3) Bɛyɛ asram kakraa bi akyi no, ɔsomafo Paulo somaa Timoteo kɔɔ asafo a na wɔahyehyɛ no foforo wɔ Tesalonika no sɛ ɔnkɔhyɛ anuanom den. Saa bere no, na ɔtaa ama Paulo afi hɔ. (Aso. 17:5-15; 1 Tes. 3:1, 2, 6) Sɛ wone Timoteo na wunyaa dwumadi a ɛte saa a, hwɛ sɛnea anka ɛbɛka wo koma!\nGYINAE A EHIA PAA SƐ WUSI\n3. Gyinae bɛn paa na ehia sɛ wusi, na bere bɛn na ɛsɛ sɛ wusi saa gyinae no?\n3 Wo mmeranteberem anaa wo mmabaaberem na ɛsɛ sɛ wusisi gyinae a ehia paa. Nanso gyinae bi wɔ hɔ a, ɛsen gyinae biara. Ɛyɛ gyinae bɛn? Ɛne sɛ wobɛsom Yehowa. Ɛnde, bere bɛn na ɛyɛ papa paa sɛ wusi saa gyinae no? Yehowa ka sɛ: “Kae wo Bɔfo Kɛse no, wo mmeranteberem [anaa wo mmabaaberem].” (Ɔsɛnk. 12:1) Ade biako pɛ a wode bɛkyerɛ sɛ ‘wokae’ Yehowa ne sɛ wode wo koma nyinaa bɛsom no. (Deut. 10:12) Eyi ne gyinae a ehia paa sɛ wusi; ɛbɛboa wo wo nkwa nna nyinaa.—Dw. 71:5.\n4. Sɛ wusi gyinae sɛ wobɛsom Yehowa a, nneɛma foforo bɛn na ebetumi aka wo som?\n4 Nea yɛreka yi nkyerɛ sɛ wusi gyinae sɛ wobɛsom Yehowa a na asa. Gyinae foforo pii wɔ hɔ a ebetumi aka wo daakye. Yɛreka yi ebia woredwen ho sɛ wobɛware anaa worenware. Sɛ wobɛware a, hena na wobɛware no? Adwuma bɛn na wobɛyɛ ahwɛ wo ho? Eyinom yɛ biribi a ehia sɛ wususuw ho, nanso ɛsɛ sɛ wohyɛ no nsow sɛ ade a edi kan a ehia sɛ woyɛ ne sɛ wubeyi wo yam asom Yehowa. (Deut. 30:19, 20) Adɛn ntia? Nea enti a ɛte saa ne sɛ gyinae biara a wubesi wɔ aware ne adwuma ho no betumi aka sɛnea wobɛsom Nyankopɔn. Saa ara nso na sɛ wusi w’adwene pi sɛ wobɛsom Onyankopɔn a, ɛbɛkyerɛ adwuma kõ a wobɛyɛ anaa gyinae a wubesi wɔ aware ho. (Fa toto Luka 14:16-20 ho.) Enti hu nneɛma a ehia paa na di kan si ho gyinae.—Filip. 1:10 .\nDƐN NA WOBƐYƐ WƆ WO BABUNBERE MU?\n5, 6. Nhwɛso bɛn na ɛkyerɛ sɛ, sɛ obi si gyinae pa a, ebetumi abɔ kwan ma watumi ayɛ pii wɔ Yehowa som mu? (Hwɛ asɛm, “Gyinae a Misii Bere a Misua” nso wɔ Ɔwɛn-Aban yi ara mu.)\n5 Sɛ wunya si gyinae sɛ wobɛsom Onyankopɔn a, nea edi hɔ ne sɛ wubehu nea Onyankopɔn pɛ sɛ woyɛ, na wohwɛ ɔkwan a wobɛfa so asom no. Onua bi a ofi Japan kyerɛwee sɛ: “Bere bi me ne asafo mu panyin bi kɔɔ asɛnka. Saa bere no na manya mfe 14. Ɔpanyin no de n’ani too fam hui sɛ asɛnka a merekɔ no nni me mu. Enti ɔka kyerɛɛ me sɛ: ‘Yuichiro, kɔ fie wai. Wokɔ a, tena ase dinn na kaakae nea Yehowa ayɛ ama wo.’ Mekɔ kɔyɛɛ nea ɔkae no. Midwen asɛm no ho bɔɔ ho mpae nna pii. Nkakrankakra nneɛma sesae. Afei deɛ na me ara mihu sɛ mede anigye resom Yehowa. Migyee bere kenkan asɛmpatrɛwfo ho nsɛm, na mifii ase hwɛɛ ɔkwan a mɛfa so de bere pii asom Onyankopɔn.”\n6 Yuichiro toaa so sɛ: “Mebɔɔ me tirim sɛ mɛyɛ nneɛma bi a daakye ɛbɛbɔ kwan ma makɔsom Yehowa wɔ ɔman foforo so. Mikɔɔ sukuu bi kosuaa Borɔfo kasa. Bere a miwiee sukuu no, mepɛɛ adwuma bi a na ennye bere pii sɛnea ɛbɛyɛ a metumi ayɛ akwampae adwuma. Ná mekyerɛ Borɔfo kasa. Midii mfe 20 no, mifii ase suaa Mongolia kasa, na minyaa hokwan kɔsraa anuanom bi a wɔde Mongolia kasa yɛ adesua. Mfe abien akyi no mekɔɔ Mongolia kɔhwɛɛ hɔ. Na ɛyɛ afe 2007. Me ne akwampaefo bi kɔɔ asɛnka wɔ hɔ, na mihui sɛ nkurɔfo pii repɛ nokware no ahu. Eyi nti na mepɛ sɛ mitu kɔboa wɔn. Enti mesan kɔɔ Japan kɔboaboaa me ho. Mayɛ akwampae adwuma no wɔ Mongolia fi April 2008. Ɛha asetena nna fam. Nanso nkurɔfo tie asɛmpa no, enti matumi aboa nnipa pii ma wɔabɛn Yehowa. Me ara mihu sɛ gyinae a masi no yɛ gyinae pa paa.”\n7. Gyinae bɛn na ɛsɛ sɛ yɛn ankasa si? Dɛn na yebetumi asua afi Mose hɔ?\n7 Sɛ obi bɛyɛ Yehowa Dansefo a, gyinae a obesisi wɔ asetenam deɛ, egyina ɔno ara so. (Yos. 24:15) Yɛrentumi nka nkyerɛ wo sɛ ware anaa nware, ware asomasi anaa ɔbenten. Saa ara nso na yɛrentumi nkyerɛ adwuma kõ a ɛsɛ sɛ woyɛ. Worepɛ adwuma bi ayɛ a, ebia wobɛpɛ nea ne sua rennye bere pii. Mo mu bi tete nkuraase. Ebinom nso tete nkurow akɛse a wodi yiye mu. Enti ɛsono sɛnea mo mu biara te. Ɛsono ntetee a wunyae, wo suban, nneɛma a w’ani gye ho, nea woafa mu wɔ asetenam, ne sɛnea wo gyidi te. Ebia mo tebea gu ahorow sɛnea na Mose ne Hebrifo mmabun a wɔwɔ Egypt tebea gu ahorow no. Ná Mose yɛ ɔdehye a hwee nhia no, nanso na ne mfɛfo Hebrifo yɛ nkoa. (Ex. 1:13, 14; Aso. 7:21, 22) Saa bere no na ehia sɛ wosi gyinae bi a emu yɛ duru. Saa ara na ɛnnɛ nso ehia sɛ yesisi gyinae bi. (Ex. 19:4-6) Ná ɛsɛ sɛ wɔn mu biara si gyinae hwɛ nea ɔbɛyɛ wɔ n’asetenam. Mose sii gyinae pa.—Monkenkan Hebrifo 11:24-27.\n8. Ɛhe na mmabun betumi anya mmoa asisi gyinae pa?\n8 Yehowa wɔ biribi a ebetumi aboa wo ma woasisi gyinae pa wɔ wo babunbere mu. Ɛyɛ dɛn? Ɔma wuhu Bible mu nsɛm bi a ebetumi aboa wo wɔ tebea biara mu. (Dw. 32:8) Bio nso w’awofo ne asafo mu mpanyimfo betumi aboa wo ma woahu sɛnea wode Bible mu nsɛm bɛyɛ adwuma. (Mmeb. 1:8, 9) Ɛnde, yɛnhwɛ Bible mu nsɛm abiɛsa bi a ebetumi aboa wo ma woasisi gyinae pa nnɛ na daakye woatwa aba pa.\nBIBLE MU NSƐM ABIƐSA BI A ƐBƐBOA WO\n9. (a) Adɛn nti na yebetumi aka sɛ Yehowa di yɛn ni? (b) Sɛ ‘wohwehwɛ Ahenni no kan’ a, hokwan bɛn na ebebue ama wo?\n9 Hwehwɛ Onyankopɔn Ahenni ne ne trenee kan. (Monkenkan Mateo 6:19-21, 24-26, 31-34.) Yehowa di yɛn ni paa. Wo deɛ hwɛ, wama yɛn hokwan a yɛn ankasa de paw nneɛma a yɛpɛ. Ɔnhyɛɛ wo ketee sɛ fa dɔnhwerew sei anaa sei ka Ahenni ho asɛm no wɔ wo babunbere mu. Nanso Yesu ama yɛahu nea enti a mfaso wɔ so sɛ yɛhwehwɛ Ahenni no kan. Sɛ wode Yesu afotu no yɛ adwuma a, ebebue kwan kɛse bi ama wo. Ebi ni: Wubenya hokwan pii de akyerɛ sɛ wodɔ Onyankopɔn ne wo yɔnko nnipa. Bio nso wubenya hokwan de akyerɛ sɛ w’ani sɔ daa nkwa a ɛda hɔ retwɛn yɛn no. Sɛ woredwen aware anaa adwuma ho a, ɛnde susuw ho hwɛ sɛ gyinae a wubesi no bɛma wode w’adwene nyinaa akodi ahonyade akyi anaa ɛbɛma wode nsi ne ahokeka ahwehwɛ Onyankopɔn Ahenni ne ne trenee kan.\n10. Dɛn na ɛmaa Yesu ani gyei, na dɛn na ɛbɛma w’ani agye?\n10 Som afoforo na w’ani nnye. (Monkenkan Asomafo Nnwuma 20:20, 21, 24, 35.) Yesu asɛm yi yɛ nokware. Sɛ obi som afoforo a, ɔno ankasa ani gye. Ná Yesu ani gye paa efisɛ ɔde nea ɔpɛ too nkyɛn yɛɛ n’Agya apɛde. Ade biako a na ɛyɛ Yesu dɛ ne sɛ obehu sɛ ahobrɛasefo retie asɛmpa no. (Luka 10:21; Yoh. 4:34) Yɛreka yi ebia wo nso woaboa afoforo, na sɛ wokae a w’ani gye paa. Enti gyinae biara a wubesi no, nkɔ nnyaw Yesu asɛm no. Woyɛ saa a, w’ani begye na Yehowa nso koma bɛtɔ ne yam.—Mmeb. 27:11.\n11. Dɛn na ɛmaa Baruk anigye tu yerae? Afotu bɛn na Yehowa de maa no?\n11 Ade a ɛma yɛn ani gye paa ne sɛ yɛbɛsom Yehowa. (Mmeb. 16:20) Ɛbɛyɛ sɛ Yeremia kyerɛwfo Baruk werɛ fii saa nokwasɛm yi. Eduu baabi no na anigye a ɔde resom Yehowa atu ayera. Enti Yehowa ka kyerɛɛ no sɛ: “Nneɛma akɛse na worehwehwɛ. Gyae hwehwɛ. Na hwɛ, mede mmusu reba ɔhonam nyinaa so, . . . na mede wo kra bɛma wo sɛ asade, baabiara a wobɛkɔ.” (Yer. 45:3, 5) Wohwɛ a, dɛn na na ɛbɛma Baruk ani agye paa? Nneɛma akɛse a ɔbɛhwehwɛ anaa Onyankopɔn apɛde a ɔbɛyɛ na wanya ne ti adidi mu Yerusalem sɛe no mu?—Yak. 1:12.\n12. Gyinae bɛn na Ramiro sii a ama n’ani agye paa?\n12 Sɛ yɛreka wɔn a wɔasom afoforo ma wɔn ani agye a, wɔn mu biako ne onua bi a yɛfrɛ no Ramiro. Ɔkae sɛ: “M’akyi nni bi, akuraase na mifi wɔ Andes Bepɔw so. Enti bere a me nua panyin kae sɛ ɔde me bɛkɔ sukuupɔn no, na ɛyɛ akwannya kɛse. Nanso na mebɔɔ asu bɛyɛɛ Yehowa Dansefo nkyɛe koraa. Mereka yi na ɔkwampaefo bi nso ato nsa afrɛ me sɛ memmɛka ne ho ma yɛnyɛ asɛnka adwuma no wɔ kurow bi mu. Enti misii gyinae sɛ mɛkɔ hɔ. Mekɔɔ hɔ no, mikosuaa etireyi. Ɛno ara na mede yɛ adwuma hwɛ me ho. Kurom hɔfo ani gye asɛmpa no ho paa, enti yɛne nnipa pii suaa Bible.” Akyiri yi Ramiro kɔɔ asafo bi a ɛde kurom hɔ kasa yɛ adesua mu. Wayɛ bere nyinaa som adwuma no mfe du. Ɔkae sɛ: “Sɛ mehwɛ hokwan a manya reboa nkurɔfo ma wɔasua nokware no wɔ wɔn kurom kasa mu a, midi ahurusi me komam. Adwuma biara nni hɔ a metumi de atoto eyi ho.”\nEfi Ramiro babunbere mu besi nnɛ nyinaa ɔde anigye resom Yehowa (Hwɛ nkyekyɛm 12)\n13. Seesei a woyɛ ɔbabun no, adɛn nti na saa bere yi paa na wubetumi de wo koma nyinaa asom Yehowa?\n13 Fa anigye som Yehowa wo babunbere mu. (Monkenkan Ɔsɛnkafo 12:1.) Nnya adwene sɛ ɛsɛ sɛ wunya adwuma pa yɛ ansa na woayɛ akwampae adwuma no. Saa bere yi a woyɛ aberante anaa ababaa a wunni abusua biara a wohwɛ wɔn yi na wubetumi de wo koma nyinaa asom Yehowa. Sɛ woyɛ ɔbabun a, wo ho yɛ den, wote apɔw, enti asɛyɛde biara a wɔde bɛma wo no, wubetumi aso mu. Bere a woda so ara yɛ ɔbabun yi, dɛn paa na wopɛ sɛ woyɛ ma Yehowa? Ebia wopɛ sɛ woyɛ ɔkwampaefo anaa wopɛ sɛ wusua kasa foforo na woatumi adi ahɔho adanse. Ebia wopɛ sɛ woyɛ pii wɔ w’asafo mu. Botae biara a esi w’ani so wɔ Onyankopɔn som mu no, ehia sɛ wunya biribi yɛ de hwɛ wo ho. Enti bisa wo ho sɛ: ‘Adwuma bɛn na mɛyɛ? Bere tenten ahe na mede besua adwuma no?’\nMA BIBLE MMOA WO NA SI GYINAE PA\n14. Sɛ obi resusuw nea ɔpɛ sɛ ɔyɛ daakye ho a, ahwɛyiye bɛn na ehia?\n14 Bible mu nsɛm abiɛsa a yɛasusuw ho no betumi aboa wo ma woahu adwuma a ɛsɛ sɛ woyɛ. Ebia w’akyerɛkyerɛfo anaa aban adwumayɛfo bi betumi aboa wo ma woahu adwuma a wubetumi anya wɔ wo mpɔtam hɔ anaa adwuma a wubetumi anya ayɛ wɔ baabi a wopɛ sɛ wutu kɔyɛ ɔsom adwuma no. Ebia akyerɛkyerɛfo anaa aban adwumayɛfo yi betumi aboa wo, nanso yɛ ahwɛyiye. Nkurɔfo a wɔnnɔ Yehowa bɛbɔ mmɔden sɛ wɔde wiase ho dɔ bedua wo komam. (1 Yoh. 2:15-17) Sɛ woma wiase nneɛma yɛ wo fɛ a, ɛnyɛ den koraa sɛ wo koma bɛdaadaa wo.—Monkenkan Mmebusɛm 14:15; Yer. 17:9.\n15, 16. Henanom paa na wobetumi ama wo afotu pa wɔ adwuma ho?\n15 Wunya adwuma bi a wopɛ sɛ woyɛ a, na ɛnsae. Wuhia akwankyerɛ pa na woasi gyinae pa. (Mmeb. 1:5) Henanom na wobetumi aboa wo ma wode Bible mu nsɛm akari adwuma no ahwɛ? Tie wɔn a wɔdɔ wo ne Yehowa, wɔn a wonim wo na wonim wo nsɛm tebea yiye. Wɔbɛboa wo ma wo ara woahwehwɛ wo mu ahu adwuma a wubetumi ayɛ ne nea enti a wopɛ sɛ woyɛ saa adwuma no. Ebia nea wɔbɛka no bɛma woasan asusuw adwuma no ho bio. Sɛ w’awofo yɛ Yehowa asomfo a, ɛnde na woanya paa, efisɛ wɔbɛboa wo! Asafo mu mpanyimfo nso betumi ama wo akwankyerɛ pa. Kae sɛ wɔyɛ mmarima a wɔn ho akokwaw. Bio, wubetumi ne akwampaefo ne ahwɛfo akwantufo asusuw wo botae ho. Bisa wɔn nea ɛkaa wɔn ma wosii gyinae sɛ wɔbɛyɛ bere nyinaa som adwuma no. Ntotoe bɛn na wɔyɛe ansa na wɔrefi akwampae adwuma no ase? Dɛn na wɔyɛ de hwɛ wɔn ho? Nhyira bɛn na wɔanya?—Mmeb. 15:22.\n16 Wɔn a wonim wo betumi ama wo afotu pa. Fa no sɛ wokɔ ntoaso sukuu na wopɛ sɛ wugyae bɛyɛ akwampae adwuma. Ebia nea enti a wopɛ sɛ wugyae ara ne sɛ sukuu adesua yɛ wo den. Obi a ɔdɔ wo betumi ahu nea enti a wopɛ sɛ wugyae sukuu no. Ebia ɔbɛboa wo ma woahu sɛ sukuu no betumi ahyɛ wo den ma wode animia agyina tebea ahorow ano. Kae sɛ wuhia su a ɛte saa na woatumi asom Yehowa yiye.—Dw. 141:5; Mmeb. 6:6-10.\n17. Gyinae bɛn na ɛsɛ sɛ yɛkwati?\n17 Yehowa akoa biara behyia tebea bi a ebetumi asɛe ne gyidi na atwe no afi Yehowa ho. (1 Kor. 15:33; Kol. 2:8) Nnwuma pii betumi asɛe yɛn gyidi, nanso ebi wɔ hɔ a ɛyɛ hu sen bi. Wunim ebinom a wɔn adwuma nti “wɔn gyidi agu asu”? (1 Tim. 1:19) Enti ɛsɛ sɛ yɛhwɛ yiye na yɛansi gyinae biara a ebetumi asɛe yɛne Onyankopɔn ntam.—Mmeb. 22:3.\nMA ƐNYƐ WO DƐ SƐ WOYƐ KRISTONI BABUN\n18, 19. Sɛ biribiara nka wo sɛ yɛ pii wɔ Yehowa som mu a, dɛn na ɛsɛ sɛ woyɛ?\n18 Sɛ w’ani gye ho paa sɛ wobɛsom Yehowa a, ɛnde kae sɛ Yehowa abue hokwan pii ato hɔ ama mmabun, enti hwɛ na antwam ankɔ. Ɛnnɛ ne bere a ɛsɛ sɛ wusisi gyinae a ɛbɛma w’ani agye Yehowa som mu.—Dw. 148:12, 13.\n19 Nanso sɛ biribiara nka wo sɛ yɛ pii wɔ Yehowa som mu nso ɛ? Dɛn na ɛsɛ sɛ woyɛ? Kɔ so ara hyɛ wo gyidi den; mpa abaw. Ɔsomafo Paulo kyerɛɛ nea ɔyɛe a ɛma onyaa Onyankopɔn nhyira, na ɔkae sɛ: “Sɛ mukura adwene foforo bi a, Onyankopɔn beyi saa adwene yi akyerɛ mo. Sɛnea ɛte biara no, baabi a yɛanya nkɔso akodu no, momma yɛnkɔ so nnantew pɛpɛɛpɛ wɔ saa kwan yi ara so.” (Filip. 3:15, 16) Kae daa sɛ Onyankopɔn dɔ wo, na n’afotu sen afotu biara. Enti ma Yehowa mmoa wo na sisi gyinae pa wɔ wo babunbere mu.


Nehemia 10 AKCB - 尼希米记 10 CCB\n1Nnipa a wogyee nhoma no too mu na wɔsɔw ano no ni:\nHakalia babarima Nehemia a na ɔyɛ amrado.\nAsɔfo a wɔde wɔn nsa hyɛɛ ase no ne Sedekia, 2Seraia, Asaria, Yeremia,\n3Pashur, Amaria, Malkia,\n4Hatus, Sebania, Maluk,\n6Daniel, Gineton, Baruk,\n8Maasia, Bilgai ne Semaia.\nEyinom ne asɔfo no.\n9Lewifo a wɔde wɔn nsa hyɛɛ ase no ne:\nAsania babarima Yesua, Binui a ofi Henadad abusua mu, Kadmiel,\n10ne wɔn mfɛfo Lewifo a, wɔne:\nSebania, Hodia, Kelita, Pelaia, Hanan,\n11Mika, Rehob, Hasabia,\n12Sakur, Serebia, Sebania,\n13Hodia, Bani ne Beninu.\n14Ntuanofo a wɔde wɔn nsa hyɛɛ ase no ne:\nParos, Pahat-Moab, Elam, Satu, Bani,\n15Buni, Asgad, Bebai,\n16Adoniya, Bigwai, Adin,\n17Ater, Hesekia, Asur,\n18Hodia, Hasum, Besai,\n20Magpias, Mesulam, Hesir,\n21Mesesabel, Sadok, Yadua,\n23Hosea, Hanania, Hasub,\n25Rehum, Hasabna, Maaseia,\n26Ahiya, Hanan, Anan,\n27Maluk, Harim, Baana.\n28“Nnipa no nkae a wɔyɛ asɔfo, Lewifo, aponanohwɛfo, nnwontofo, Asɔredan mu asomfo ne wɔn a wɔatwe wɔn ho afi abosonsomfo a wɔwɔ asase no so nyinaa, sɛnea wɔbɛsom Nyankopɔn, na wɔanyinyin a wɔte asɛm ase no, 29wɔn nyinaa fi koma pa mu kaa ntam de kyekyeree wɔn ho. Wɔkaa ntam dii nsew sɛ, sɛ wobu Onyankopɔn mmara a ɔnam ne somfo Mose so de abrɛ wɔn no so a, nnome biara a Onyankopɔn de bɛba wɔn so no, wɔpene so. Wofi koma mu hyɛɛ bɔ sɛ, wɔbɛtɔ wɔn bo adi Awurade, wɔn Wura, ahyɛde ne ne mmara nyinaa so.\nNnipa No Bɔhyɛ\n30“Yɛhyɛ bɔ sɛ, yɛremma yɛn mmabea nware abosonsomfo a wɔwɔ asase no so, na saa ara nso na yɛremma yɛn mmabarima nso nware wɔn mmabea.\n31“Yɛsan hyɛ bɔ sɛ, sɛ nnipa a wɔwɔ asase no so de aguade anaa atoko ba bɛtɔn no homeda anaa da kronkron bi a, yɛrentɔ bi. Na yɛhyɛ bɔ sɛ, yɛrenyɛ adwuma biara mfe ason a ɛbɛba biara mu, na ka biara a Yudafo afoforo bi de yɛn no, yebetwa mu.\n32“Nea ɛka ho ne sɛ, yɛhyɛ bɔ sɛ, yebetua Asɔredan afirihyiatow a wɔahyɛ yɛn sɛ yentua a ɛyɛ dwetɛ gram anan, sɛnea ɛbɛma wɔanya sika bebree de abɔ yɛn Nyankopɔn Asɔredan no ho bra. 33Eyi bɛboa ama yɛanya Daa Daa Brodo, na yɛatumi abɔ atoko ne ɔhyew afɔre bere ano bere ano, abɔ homeda afɔre ahorow, adi ɔsram foforo afahyɛ ahorow ne dapɔnna ahorow no. Saa ara na ɛbɛma yɛatumi abɔ kronkronyɛ afɔre ne bɔne ho afɔre sɛ mpata ama Israel. Afei, ɛbɛboa ama yɛanya nneɛma bi a ɛho behia ama yɛn Nyankopɔn Asɔredan no ho adwumayɛ.\n34“Yɛabɔ ntonto ahorow, ahu afe biara mu mmere a ɛfata sɛ asɔfo, Lewifo ne ɔmanfo no abusuafo de nnyansin ba Onyankopɔn asɔredan ho na wɔhyew wɔ Awurade, yɛn Nyankopɔn afɔremuka so, sɛnea mmara no kyerɛ no.\n35“Yɛhyɛ bɔ sɛ, daa yɛde otwakan biara mu kyɛfa bi, sɛ ɛyɛ asaseduan anaa aduaba a efi nnua so no, bɛba Awurade Asɔredan mu.\n36“Yɛpene so sɛ, yɛde yɛn mmabarima a wɔyɛ abakan ne yɛn anantwi ne yɛn nguan mmakan bɛma Onyankopɔn, sɛnea mmara no kyerɛ no. Yɛde wɔn bɛma asɔfo a wɔsom wɔ yɛn Nyankopɔn Asɔredan mu no.\n37“Yɛbɛkora nnɔbae no nyinaa wɔ yɛn Nyankopɔn Asɔredan adekoradan mu. Yɛde yɛn asikresiam a eye pa ara ne atoko nkae afɔrebɔde, yɛn nnuaba papa ne yɛn nsa foforo papa ne ngo bɛba. Na yɛhyɛ bɔ sɛ, yɛde yɛn nnɔbae biara a efi yɛn asase so nkyɛmu du mu baako bɛbrɛ Lewifo, efisɛ wɔn na wogyigye ntotoso du du no wɔ yɛn nkuraa. 38Ɔsɔfo a ɔyɛ Aaron aseni bɛka Lewifo no ho bere a wɔregyigye ntotoso du du no. Na biribiara a wobegye sɛ ntotoso du du no, Lewifo de mu nkyɛmu du mu baako bɛkɔ yɛn Nyankopɔn Asɔredan no mu, na wɔde akosisi adekoradan10.38 Na adekoradan bebree wɔ asɔredan no mfimfini a ɛhɔ na na wɔkora nneɛma a ɛyɛ kronkron. no mu. 39Ɛsɛ sɛ ɔmanfo no ne Lewifo no de afɔrebɔde a ɛyɛ atoko, nsa foforo ne ngo no begu adekorade kronkron a ɛbɛn asɔfo a wɔresom no, aponanohwɛfo ne nnwontofo no wɔ Asɔredan no mu.\n“Enti yɛbɔ mu hyɛ bɔ sɛ yɛrentoto yɛn Nyankopɔn Asɔredan no ase.”\nAKCB : Nehemia 10\n2祭司有西莱雅、亚撒利雅、耶利米、 3巴施户珥、亚玛利雅、玛基雅、 4哈突、示巴尼、玛鹿、 5哈琳、米利末、俄巴底亚、 6但以理、近顿、巴录、 7米书兰、亚比雅、米雅民、 8玛西亚、璧该和示玛雅；\n9利未人有亚散尼的儿子耶书亚、希拿达的子孙宾内、甲篾， 10以及他们的弟兄示巴尼、荷第雅、基利他、毗莱雅、哈难、 11米迦、利合、哈沙比雅、 12撒刻、示利比、示巴尼、 13荷第雅、巴尼和比尼努；\n14民众首领有巴录、巴哈·摩押、以拦、萨土、巴尼、 15布尼、押甲、比拜、 16亚多尼雅、比革瓦伊、亚丁、 17亚特、希西迦、押朔、 18荷第雅、哈顺、比赛、 19哈拉、亚拿突、尼拜、 20抹比押、米书兰、希悉、 21米示萨别、撒督、押杜亚、 22毗拉提、哈难、亚奈雅、 23何细亚、哈拿尼雅、哈述、 24哈罗黑、毗利哈、朔百、 25利宏、哈沙拿、玛西雅、 26亚希雅、哈难、亚南、 27玛鹿、哈琳和巴拿。\n28其余的民众、祭司、利未人、殿门守卫、歌乐手、殿役和所有与外族人隔离以便遵从上帝律法的人，以及他们的妻子和儿女等所有能够明白的人， 29都跟随他们的贵族同胞起誓要谨遵上帝借祂仆人摩西颁布的律法，遵守我们的主耶和华的一切诫命、典章和律例。 30我们不将女儿嫁给当地的人，也不为儿子娶当地的女子。 31如果这地方的居民在安息日或其他圣日带来货物和五谷要卖给我们，我们必不购买。我们每逢第七年必不耕种，也必不追讨债务。\n32我们为自己定下律例，每人每年捐献四克银子，供我们上帝的殿使用， 33以支付供饼、日常献的素祭和燔祭，安息日、朔日10:33 “朔日”即每月初一。和其他节期所献的圣物，为以色列人献上的赎罪祭，以及我们上帝殿中的各项费用。 34我们的祭司、利未人和民众抽签，决定每年哪一族要在指定的时间把献祭时所需用的木材带到我们上帝的殿里，按照律法的规定烧在我们的上帝耶和华的坛上。 35我们把每年地里初熟的物产和各种树上初熟的果子献到耶和华的殿里。 36我们按照律法的规定献上我们的长子和头胎的牛羊，把他们带到我们上帝的殿中，交给在那里供职的祭司。 37我们把上好的面团、举祭、各样果子、新酒和新油交给祭司，收进我们上帝殿的库房里，并把我们地里收成的十分之一交给利未人，这是他们在我们所有城邑的出产中当收取的份。 38利未人收取十分之一的时候，要有亚伦子孙中的一位祭司陪同，利未人要从这十分之一中抽出十分之一带到我们上帝的殿中，收进库房里。 39以色列人和利未人要将这些五谷、新酒和新油作为举祭带到收藏圣所器皿的地方，即供职的祭司、殿门守卫和歌乐手所住的房子。这样，我们便不会忽略我们上帝的殿。


Sɛnea Obi a Odi Atuturasɛm Sesae\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Tswana Turkish Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zande Zulu\nAdrián De la Fuente anom asɛm\nKAN NO: NÁ ODI ATUTURASƐM, NÁ ƆPƐ NTƆKWAW\nWɔwoo me wɔ Ciudad Mante. Ɛyɛ kurow a ɛyɛ fɛ wɔ Tamaulipas mantam mu wɔ Mexico. Kurow mu hɔfo pɛ ahɔhoyɛ na wɔn yam ye. Nanso awerɛhosɛm ne sɛ, nsɛmmɔnedifo nti, na ɛhɔ yɛ hu paa.\nM’awofo woo yɛn mmarima nnan, me na metɔ so mmienu. Wɔbɔɔ me asu wɔ Katolek Asɔre mu, na akyiri yi wɔde me kaa Asɔre no nnwontofo kuw ho. Na mepɛ sɛ mesɔ Onyankopɔn ani, efisɛ na misuro paa sɛ mɛkɔ Ɔbonsam gya mu.\nMidii mfe nnum no, me papa guan gyaw yɛn. Wei maa me werɛ how paa, na da biara na mete nka sɛ biribi ayera wɔ m’abrabɔ mu. Midwen ho ara nso mante ase, efisɛ na yɛdɔ yɛn papa paa. Ɛno maa yɛn abusua no ho adesoa nyinaa bɛtɔɔ me maame so, enti na ɔde bere pii yɛ adwuma.\nEsiane sɛ na me maame nni yɛn ho adagyew pii nti, mefaa no sɛ mede asase anya ɔwam. Enti na metaa toto sukuu mu, na na me ne mmofra a wɔanyin sen me na ɛbɔ. Wɔkyerɛɛ me sigaretnom, na wɔkyerɛɛ me kasafĩ, sɛnea yewia ade ne sɛnea yɛbɔ atwɛre. Esiane sɛ na mepoopoo nkurɔfo nti, misuaa akuturukubɔ, atentam, karate, ne sɛnea mede sekan ne tuo bɛko. Mebɛyɛɛ obi a odi atuturasɛm. Ná metaa ne nkurɔfo de si ani toto atuo, na mpɛn pii no, wubehu no na meda abɔnten a mogya repram me. Wuhu me a, wobɛka sɛ mawu. Ɛba saa a, na me maame teetee paa. Ohu me saa a, na wafa me de mekɔ ayaresabea!\nMidii mfe 16 no, Jorge a na ɔyɛ m’adamfo fi me mmofraberem no baa yɛn fie. Ɔka kyerɛɛ yɛn sɛ, ɔyɛ Yehowa Dansefo na ɔwɔ asɛnhia bi ma yɛn. Ɔde Bible no kyerɛkyerɛɛ ne gyidi mu. Ná menkenkan Bible no da, na m’ani gyee paa sɛ mihuu Onyankopɔn din ne nneɛma a wabɔ ne tirim sɛ ɔbɛyɛ no bi. Jorge kaa sɛ ɔpɛ sɛ ɔne yɛn sua Bible, na yɛn nso yegye toom.\nBere a mibehuu sɛ Ɔbonsam gya nkyerɛkyerɛ no nnyina Bible so no, m’ani gyee paa. (Dwom 146:4; Ɔsɛnkafo 9:5) Afei deɛ sɛ obi bɔ Onyankopɔn din a, na ehu nka me bio. Mmom mibehui sɛ ɔyɛ Agya a ɔdɔ ne mma na ɔpɛ sɛ esi wɔn yiye.\nBere a merenya nkɔso wɔ Bible adesua mu no, mibehui sɛ, ɛsɛ sɛ meyɛ nsakrae wɔ m’abrabɔ mu. Ná ɛsɛ sɛ mebrɛ me ho ase, na migyae atuturasɛm. Afotu a ɛwɔ 1 Korintofo 15:33 no boaa me paa. Ɛka sɛ: “Fekubɔne sɛe ɔbra pa.” Mihui sɛ, sɛ metumi asesa me suban a, na ɛnsɛ sɛ me ne nnipa a wɔn bra asɛe bɔ. Enti migyaee nnamfo a na mene wɔn bɔ kan no, na mefaa nnamfo foforo wɔ nokware Kristofo asafo no mu. Wɔn deɛ, sɛ akasakasa bi ba wɔn ntam a, wɔmfa akuturuku anaa atuturasɛm na esiesie, mmom wɔde Bible mu afotusɛm na esiesie wɔn ntam nsɛmnsɛm.\nBible mu asɛm foforo a ɛboaa me paa ne Romafo 12:17-19. Ɛhɔ ka sɛ: “Mommfa bɔne nntua obiara bɔne so ka. . . . Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu. Adɔfo, munnni mo ho were, . . . efisɛ wɔakyerɛw sɛ: ‘Aweredi wɔ me; me ara metua ka, Yehowa na ose.’” Mibehui sɛ, Yehowa beyi asisisɛm nyinaa afi hɔ. Nkakrankakra, atuturasɛm a na ɛwɔ m’ani so no tu yerae.\nAnwummere bi a na mifi abɔnten reba fie no, biribi sii a me werɛ remfi da. Mmerante bi a kan no na me ne wɔn ani nhyia koraa hyiaa me. Wɔtow hyɛɛ me so, na nea odi wɔn anim no de akuturuku hyɛɛ m’akyi, na ɔka kyerɛɛ me sɛ, “Sɛ woyɛ barima a, tow me bi!” Ɛhɔ ara na mebɔɔ Yehowa mpae tiawa sɛ ɔmmoa me ma mintumi nnyina ano. Ɛwom, na anka mepɛ sɛ me ne wɔn de si ani, nanso miguan fii wɔn nsam. Ade kyee no, mihyiaa nea na odi nsɛmmɔnedifo no anim no. Biribi bɛhyɛɛ me bo ma anka mereyɛ ahwe no atew me ka, nanso mebɔɔ mpae wɔ me tirim sɛ Yehowa mmoa me ma menhyɛ me ho so. Ɛyɛɛ me nwonwa paa sɛ ɔbaa me nkyɛn bɛkaa sɛ: “Nea esii no, fa kyɛ me. Nokwasɛm ne sɛ mepɛ sɛ meyɛ sɛ wo na misua Bible.” M’ani gyee paa sɛ mitumi dii m’abufuw so! Efi saa bere no, yefii ase suaa Bible.\nAwerɛhosɛm ne sɛ, saa bere no, m’abusuafo gyaee Bible no sua. Nanso, me deɛ, na masi me bo sɛ, meremma biribiara ntwetwe m’adwene na mmom mɛkɔ so asua Bible no. Mibehui sɛ, sɛ me ne Onyankopɔn nkurɔfo bɔ a, m’ani begye, na manya abusua. Mekɔɔ so nyaa nkɔso na afe 1991 mu no, mebɔɔ asu bɛyɛɛ Yehowa Dansefo.\nNá nsɛm haw me, mehyɛ nnipa so, na na midi atuturasɛm. Nanso Onyankopɔn Asɛm asesa me koraa. Seesei, asomdwoe nsɛm a ɛwɔ Bible mu no, meka bi kyerɛ obiara a ɔpɛ sɛ otie. Mede me bere pii ka asɛmpa no kyerɛ nkurɔfo, na mayɛ saa mfe 23 ni.\nMede bere kakra tuu me ho mae yɛɛ adwuma wɔ Yehowa Adansefo adwumayɛbea a ɛwɔ Mexico. Ɛhɔ na mihyiaa Claudia. Ɔyɛ Kristoni baa a ɔbɔ ne ho mmɔden paa. Afe 1999 mu no, yɛwaree. Meda Yehowa ase paa sɛ wama me ɔbaa nokwafo saa!\nYɛkɔɔ Mexico asafo bi a wɔka mum kasa mu. Ná yɛboa nnipa a wɔyɛ mum ma wosua Yehowa ho ade. Akyiri yi, wɔka kyerɛɛ yɛn sɛ yentu nkɔ Belize, na yɛnkɔka Bible mu asɛm nkyerɛ ɛhɔfo no. Ɛwom sɛ yɛn asetena nkyere so biara wɔ ha deɛ, nanso yɛwɔ anigye efisɛ biribiara nhia yɛn. Yɛremfa biribi foforo biara nsesa nea yɛanya yi.\nAkyiri yi, me maame san fii ase suaa Bible no bio, na ɔbɔɔ asu. Afei nso, me nua panyin, ne yere, ne ne mma nyinaa abɛyɛ Yehowa Adansefo. Saa ara na me nnamfo binom a mekaa Ahenni no ho asɛm kyerɛɛ wɔn no nso resom Yehowa.\nAwerɛhosɛm ne sɛ, atuturasɛm nti, m’abusuafo binom awuwu. Sɛ anka mansesa a, ebia anka me nso mawu. Meda Yehowa ase paa sɛ watwe me abɛn ɔne n’asomfo. Yehowa asomfo anya me ho abotare na wofi ayamye mu aboa me ma mitumi de Bible mu afotusɛm bɔ me bra.\nBible Tumi Sesa Nnipa Asomdwoe & Anigye


Wotuu Wɔn Ho Mae Koraa wɔ Philippines | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nBƐYƐ mfe du a atwam no, na awarefo bi a wɔadi mfe 30 ne kakra reyɛ akwampae adwuma wɔ Manila. Yɛfrɛ awarefo yi Gregorio ne Marilou. Bere a wɔreyɛ akwampae adwuma no nyinaa na wɔde bere pii yɛ honam fam adwuma nso. Ná ɛnna fam nanso wotumi yɛe. Na Marilou yɛ adwuma wɔ sikakorabea bi, na akyiri yi wɔbɔɔ n’aba so de no tuaa adwuma no ano. Marilou kae sɛ: “Na me ne me kunu nyinaa adwuma ye, enti na yɛn ho so yɛn ho so.” Sɛ yɛreka a, na biribi wɔ awarefo yi nsam, enti wɔyɛe sɛ wɔbɛpɛ baabi wɔ Manila apuei asi wɔn koma so dan wɔ hɔ. Wufi Manila kurow no mfinimfini rekɔ hɔ a, ɛbɛyɛ kilomita 19 (akwansin 12). Wɔde hyɛɛ adwumakuw bi nsa sɛ wonsi dan no mma wɔn na wontua sika no nkakrankakra bosome biara. Na ebegye mfe du na wɔatua awie.\n“NA ƐYƐ ME SƐ MERESISI YEHOWA”\nMarilou kae sɛ: “M’adwuma no gyee me bere ne m’ahoɔden nyinaa, enti na mintumi nkeka me ho papa wɔ asafo no mu. Ná ɛyɛ me sɛ meresisi Yehowa.” Ɔtoaa so sɛ: “Afei deɛ na ɛbere a mahyira so ama Yehowa mpo ho aba asɛm.” Gregorio ne Marilou hui sɛ baabi a nneɛma rekeka kɔ no ɛsɛ sɛ wɔyɛ ho biribi. Enti da koro wɔtenaa ase kaa ho asɛm. Gregorio kae sɛ: “Na yɛpɛ sɛ yɛyɛ nsakrae nanso na yenhu nea yɛnyɛ ankasa. Yesusuw ho hwɛɛ nea yɛbɛyɛ de bere pii asom Yehowa; adeɛ yi yenni mma mpo. Enti yɛbɔɔ Yehowa mpae sɛ ɔmma yenhu nea yɛnyɛ.”\nSaa bere no ara wɔtee ɔkasa ahorow a wɔde hyɛɛ anuanom nkuran sɛ wɔnkɔboa baabi a adawurubɔfo nnɔɔso. Gregorio kae sɛ: “Yehui sɛ Yehowa nam ɔkasa ahorow no so rebua yɛn mpaebɔ.” Enti wɔsrɛɛ Yehowa sɛ ɔmma wɔn gyidi nyɛ den na wonnya akokoduru nsi gyinae pa. Nea na ayɛ osiakwan ne ɔdan a wɔresi no. Na wɔatua mfe abiɛsa sika dedaw. Enti afei na wɔbɛyɛ dɛn? Marilou kae sɛ: “Sɛ yegyae ɔdan no si a, sika a yɛde ahyem nyinaa bɛhyew agu. Nanso na nea akodi mu nyɛ sikawa. Enti na asɛm no ne sɛ, yɛde Yehowa apɛde bedi kan anaa yebedi yɛn akɔnnɔ akyi?” Wɔkaee ɔsomafo Paulo asɛm yi: “Mibu nneɛma nyinaa adehwere.” Enti wogyaee dan no si, gyaee wɔn adwuma, na wɔtontɔn wɔn ho nneɛma pii. Afei wotu kɔɔ Palawan supɔw so kɔtenaa akuraa bi ase. Sɛ wufi Manila na wode w’ani kyerɛ anafo a, wubetwa kilomita 480 (akwansin 300) ansa na woadu hɔ.—Filip. 3:8.\nWOSUAE SƐ WƆBƐMA WƆN ANI ASƆ NEA WƆWƆ\nAnsa na Gregorio ne Marilou retu akɔ no, wɔbɔɔ mmɔden sɛ wɔbɛyɛ wɔn ho awiɛmfoɔ, nanso wokoduu hɔ na wohui sɛ sɛɛ anka ɛsɛ sɛ wɔyɛ wɔn ho awiɛmfoɔ mu awiɛmfoɔ. Marilou kae sɛ: “Yɛn ani so tan yɛn paa. Ná ɛhɔ asetena yɛ den; anyinam ahoɔden nni hɔ, sutof nni hɔ. Yɛbɛyɛ aduan a gye sɛ yɛpae gya sɔ. Sotɔɔ kɛse biara nni hɔ a yɛbɛkɔ akɔtotɔ nneɛma, na wunnya baabiara nso nkodidi hɔ. Nneɛma pii wɔ kurow kɛse mu a wunhu bi wɔ ha.” Nanso wɔamma wɔn werɛ amfi nea enti a wotu kɔɔ hɔ, na ankyɛ koraa na wɔn ho gyee hɔ. Marilou kae sɛ: “Afei paa na mahu sɛ abɔde yɛ fɛ, ɛnkanka ne sɛ ade ase na mato m’ani ahwɛ nsoromma a egu wim. Nea ɛma ɛhɔ yɛ dɛ koraa ne sɛ, sɛ yɛka asɛm no kyerɛ nkurɔfo a, yehu wɔ wɔn anim sɛ wɔn ani gye ho paa. Ɔsom adwuma a yɛreyɛ wɔ ha no ama ‘yɛasua’ sɛ yɛbɛma yɛn ani asɔ nea yɛwɔ.”—Filip. 4:12.\n“Biribiara nni hɔ a ɛyɛ anigye sɛ wubehu sɛ Bible asuafo pii reba asafo no mu. Ɛnnɛ paa na yehu sɛ yɛwɔ akomatɔyam wɔ asetenam.”—Gregorio ne Marilou\nGregorio kae sɛ: “Yeduu hɔ no, na Adansefo baanan pɛ na wɔwɔ hɔ. Nnawɔtwe biara na mema baguam ɔkasa; yɛreto Ahenni nnwom nso a, na mede me sanku gyigye ho. Eyi nyinaa maa wɔn ani gyei paa.” Edii bɛyɛ afe biako no na adawurubɔfo kakra yi abu abɔ ho akodu adawurubɔfo 24 ma abɛyɛ asafo. Gregorio toaa so sɛ: “Anuanom akyerɛ wɔn dɔ, na eyi aka yɛn koma paa.” Seesei wɔasom wɔ hɔ mfe asia, na sɛ wobu kɔmpɔ hwɛ wɔn akyi a, wɔka sɛ: “Biribiara nni hɔ a ɛyɛ anigye sɛ wubehu sɛ Bible asuafo pii reba asafo no mu. Ɛnnɛ paa na yehu sɛ yɛwɔ akomatɔyam wɔ asetenam.”\n“‘MAKA AHWƐ AHU SƐ YEHOWA YE’!”\nSɛ wokɔ Philippines a, anuanom mmarima ne mmea bɛyɛ 3,000 na wɔatu kɔ mmeae a adawurubɔfo nnɔɔso reka asɛm no wɔ hɔ. Wɔn mu bɛyɛ 500 yɛ mmea asigyafo. Mmea yi biako ne Karen.\nKaren nyinii wɔ Baggao wɔ Cagayan mantam mu. Seesei wadi bɛyɛ mfe 25. Bere a ɔyɛ abeawa nyinaa na nea ɔda dwen ho ne sɛ obetu ne ho ama ayɛ pii wɔ ɔsom adwuma no mu. Ɔkae sɛ: “Minim sɛ bere a aka sua, na ehia sɛ nnipa pii te Ahenni ho asɛmpa no, enti na mepɛ sɛ mekɔboa baabi a adawurubɔfo nnɔɔso.” N’abusuafo tutu guu n’asom sɛ ɔmpɛ ne baabi ntena na ɔntoa ne nhomasua so nkɔ akyiri. Enti Karen bɔɔ mpae sɛ Yehowa nkyerɛ no nea ɔnyɛ. Bio, ɔne anuanom a wɔatu akɔtena baabi reyɛ asɛnka dwuma no bɔɔ asɛm no ho nkɔmmɔ. Afei bere a odii mfe 18 no, otu fii ne kurom twaa kilomita 64 (akwansin 40) kɔtenaa baabi kaa asɛm no wɔ hɔ.\nAsafo ketewa a Karen kɔɔ mu no ka asɛm no wɔ nkurow bi a egu mmepɔw so wɔ Pacific mpoano. Karen kae sɛ: “Bere a yɛrefi Baggao akɔ baabi a asafo foforo yi wɔ no, yɛnantew twaa nnansa kwan. Yɛforoo mmepɔw sianee twaa nsu bɛboro mpɛn 30 ansa na yɛredu hɔ.” Ɔsan kae sɛ: “Sɛ merekɔsra me Bible asuafo bi a, menantew nnɔnhwerew asia ansa na madu hɔ. Ade sa a, meda osuani biako fie, na sɛ ade kye a na masan anantew nnɔnhwerew asia akɔ fie.” Nea ɔyɛe nyinaa anyɛ ɔbrɛgu. Adɛn ntia? Karen kae sɛ: “Ɛtɔ da a me ara mete sɛ me nan mu tutu me.” Nanso ɔde anigye kae sɛ: “Mewɔ Bible asuafo pɔrepɔre 18. ‘Maka ahwɛ ahu sɛ Yehowa ye’ ampa!”—Dw. 34:8.\n“MEDE ME HO TOO YEHOWA SO”\nSukhi yɛ onuawa sigyani a wadi mfe 40 ne kakra. Dɛn na ɛkaa saa onuawa yi ma otu fii United States kɔtenaa Philippines? Afe 2011 no, ɔkɔɔ ɔmansin nhyiam bi, na ɔkasafo bi bisabisaa awarefo bi nsɛm. Awarefo no kae sɛ wɔtɔn wɔn ho nneɛma tu kɔɔ Mexico kɔkaa asɛmpa no wɔ hɔ. Sukhi kae sɛ: “Awarefo no suahu no ma mifii ase susuw nsɛm ho, na botae a na esi m’ani so sesae.” Sukhi akyi fi India, enti na ɔte Punjabi kasa. Bere a ɔtee sɛ wohia adawurubɔfo pii ma wɔaka asɛm no akyerɛ nnipa a wɔwɔ Philippines a wɔka Punjabi kasa no, osii gyinae sɛ ɔbɛkɔ akɔboa. Ɛnde, nneɛma kɔɔ yɔɔ maa no anaa?\nSukhi kae sɛ: “Ná minhu me ho nneɛma a mentɔn ne nea memfa nkɔ; eyi gyaw me tipae. Afei nso mekɔtenaa m’abusuafo nkyɛn kakra. Wo deɛ hwɛ obi a me nko ara mewɔ me dan a m’atena mu mfe 13 na afei mete m’abusuafo nkyɛn! Ná ɛnna fam koraa, nanso ɛno ma misuaa sɛnea mɛyɛ me ho awiɛmfoɔ.” Bere a ɔkɔɔ Philippines no, ɔhaw bɛn na ɔfaa mu? Ɔkae sɛ: “Na misuro mmoawammoawa te sɛ tɛfrɛw, sonkuronsuo, ne kakapɛ. Afei nso na mafe fie paa. Enti mede me ho too Yehowa so saa bere no sen bere biara wɔ m’asetenam.” Nea Sukhi yɛe yi asow aba pa bi anaa? Ɔkae sɛ: “Yehowa aka akyerɛ yɛn sɛ, ‘Monsɔ me nhwɛ sɛ merenhwie nhyira ngu mo so anaa.’ M’ankasa mahu sɛ asɛm yi yɛ nokware. Wo deɛ hwɛ, mekɔ asɛnka na me ne obi bɔ nkɔmmɔ a, obisa me sɛ, ‘Da bɛn na wobɛsan aba? Mewɔ nsɛm pii a mepɛ sɛ mibisa wo.’ Sɛ mihu nkurɔfo a wɔpɛ sɛ wohu nokware no na mitumi boa wɔn a, anigye ne akomatɔyam deɛ menka mpo!” (Mal. 3:10) Sukhi toaa so sɛ: “Nea na ɛyɛ den paa ne sɛ mesi m’adwene pi atu abɛboa. Nanso bere a mimiaa m’ani baa ha yi, mahu sɛ Yehowa de nneɛma atoto kwan mu fɛfɛɛfɛ ama me.”\n“MINYAA AKOKODURU GYAW M’ADWUMA HƆ”\nOnua bi a yɛfrɛ no Sime tu fii Philippines kɔɔ Mediterranea Apuei man bi so kɔyɛɛ adwuma bi a sika wom paa. Onua yi yɛ ɔwarefo a aka kakra ma wadi mfe 40. Bere a ɔwɔ akwantu mu no, afotu a ɔmansin sohwɛfo bi de maa no ne Akwankyerɛ Kuw muni bi kasa a otiei pusuw no ma ohui sɛ ɛsɛ sɛ onya bere pii ma Yehowa som. Sime kae sɛ: “Sɛ mehwɛ m’adwuma a merebegyae a, na m’adwene nyinaa atu afura.” Nanso omiaa n’ani gyaee adwuma no san kɔɔ ne kurom Philippines. Yɛrekasa yi, Sime ne ne yere Haidee atu akɔtena Davao del Sur wɔ Philippines anafo fam reka asɛmpa no. Ɛhɔ yɛ baabi a wohia adawurubɔfo pii ma wɔaka asɛm no wɔ hɔ. Sime kae sɛ: “Mibu kɔmpɔ hwɛ m’akyi a, ɛyɛ me dɛ paa sɛ minyaa akokoduru gyaw m’adwuma hɔ de Yehowa som dii kan. Biribiara nni hɔ a ɛma akomatɔyam sɛ wode nneɛma bɛbɔ afɔre na watumi asom Yehowa yiye!”\nSime ne Haidee\n“ƐMA AKOMATƆYAM PAA!”\nRamilo ne Juliet nso yɛ awarefo a wɔyɛ akwampaefo. Seesei wɔadi mfe 30 ne kakra. Wɔtee sɛ asafo bi hia mmoa paa; efi baabi a wɔte rekɔ hɔ yɛ bɛyɛ kilomita 30 (akwansin 20). Enti wotuu wɔn ho mmae sɛ wɔbɛboa. Nnawɔtwe biara, owia mu oo, nsu mu oo, wɔtena moto so twa kwan kɔ adesua ne asɛnka wɔ hɔ. Ɔkwan a ɛkɔ hɔ no yɛ mmonkyimmɔnka, na ɛtwene a ɛwɔ hɔ so fa yɛ hu. Nanso eyinom biara nhaw wɔn, mmom ɛyɛ wɔn dɛ sɛ wɔanya hokwan reyɛ pii wɔ Yehowa som mu. Ramilo kae sɛ: “Me ne me yere wɔ nnipa 11 a yɛne wɔn sua Bible! Egye afɔrebɔ kɛse na obi atu ne ho asi hɔ akɔ baabi a wohia mmoa, nanso ɛma akomatɔyam paa!”—1 Kor. 15:58.\nJuliet ne Ramilo\nWopɛ sɛ wuhu nea wobɛyɛ na woatumi akɔboa wɔ baabi a wohia adawurubɔfo pii wɔ w’ankasa man mu anaa ɔman foforo so? Sɛ saa a, ɛnde wo ne ɔmansin sohwɛfo mmɔ ho nkɔmmɔ. Afei kenkan asɛm a wɔato din, “So Wubetumi ‘Atwa Aba Makedonia’?” a ɛbaa August 2011 Yɛn Ahenni Som mu no.\nNEA EBINOM YƐ DE HWƐ WƆN HO\nAnuanom mmarima ne mmea bɛyɛ 70 fi aman horow so aba Philippines reyɛ asɛnka adwuma no. Saa anuanom yi adi fi mfe 18 kosi mfe 50. Robert ne Mirjam yɛ awarefo a wofi Germany; wɔn mu biara adi bɛyɛ mfe 45. Bere a wɔbaa Philippines no na wɔn adwene ara ne sɛ wɔrebedi afe wɔ hɔ. Mfe 14 atwam, nanso wɔda so ara wɔ hɔ. Dɛn na wɔyɛ de hwɛ wɔn ho? Robert ka sɛ: “Ɛnyɛ mmerɛw sɛ yebenya adwuma ayɛ wɔ ha, enti afe biara yɛkɔ Germany kɔyɛ adwuma bosome abiɛsa na yɛasan aba Philippines. Sika a yebenya no, yedi no nkakrankakra kosi sɛ afe no bɛso. Eyi na ɛboa ma yetumi yɛ adwuma no wɔ ha.” Ɛyɛ nokware, sɛ obi tu ne ho kɔyɛ asɛnka adwuma no wɔ ɔman foforo so a, ɔmfa no ahogono. Nanso tie Mirjam anom asɛm: “M’asom dwo me, na mihu Yehowa nsa wɔ m’asetenam.” Robert ka too so sɛ, “Ɛha a yɛbae yi ato yɛn gyidi so.”


Sɛn na ‘Ɛsɛ sɛ Yebua Obiara’?| Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zande Zulu\n“Momma mo kasa ho mmra nyam bere nyinaa . . . na moahu sɛnea ɛsɛ sɛ mubua obiara.”—KOL. 4:6.\nAdɛn nti na ɛsɛ sɛ yebisa nkurɔfo nsɛm de hu nea ɛwɔ wɔn komam?\nDɛn na ɛbɛboa yɛn ma yɛne nkurɔfo asusuw Kyerɛwnsɛm no ho yiye?\nSɛn na ɛsɛ sɛ yɛde mfatoho di dwuma wɔ asɛnka mu?\n1, 2. (a) Osuahu bɛn na ɛkyerɛ sɛ, sɛ yɛfa kwan pa so bisa nsɛm a, ebetumi aka nkurɔfo koma? (Hwɛ mfonini a ɛwɔ adesua yi mfiase no.) (b) Adɛn nti na ɛnsɛ sɛ yesuro sɛ yɛne nkurɔfo besusuw nsɛm bi ho?\nBERE bi na onuawa bi ne ne kunu resusuw Bible ho. Ná ne kunu nyɛ Yehowa Dansefo, na ɔkae sɛ ogye Baasakoro di. Nanso onuawa no hui sɛ ɛbɛyɛ sɛ ne kunu nte Baasakoro nkyerɛkyerɛ a n’asɔre kyerɛkyerɛ no ase. Enti ɔtoo ne bo ase bisaa no sɛ, “Wugye di sɛ Onyankopɔn, ɔno ara ne Onyankopɔn, na Yesu nso yɛ Onyankopɔn, na honhom kronkron nso yɛ Onyankopɔn, nanso wɔnyɛ Onyankopɔn mmiɛnsa na mmom Onyankopɔn baako?” Ne kunu ho dwiriw no na ɔkae sɛ: “Dabi, minnye nni saa!” Afei, ɔne ne kunu bɔɔ nkɔmmɔ ma ohuu onii ko a Onyankopɔn yɛ ankasa.\n2 Saa asɛm yi ma yehu sɛ, sɛ yɛne afoforo rebɔ nkɔmmɔ a, ɛho hia sɛ yetumi fa kwan bi so bisa nsɛm a ɛbɛka wɔn koma. Ɛma yehu biribi foforo nso: Ɛnsɛ sɛ yesuro sɛ yɛne afoforo besusuw nsɛm te sɛ Baasakoro anaa Ɔbonsam gya (anaa hellgya) ho. Afei nso ɛsɛ sɛ yetumi nya akokoduru boa nkurɔfo ma wohu sɛ Ɔbɔadeɛ bi wɔ hɔ. Sɛ yɛde yɛn ho to Yehowa so na yɛde ntetee a ɔde ma yɛn no yɛ adwuma a, yebetumi ama nkurɔfo anya mmuae a ɛtɔ asom na aka wɔn koma. (Kol. 4:6) Afei momma yɛnhwɛ nea yebetumi ayɛ ama yɛn nkyerɛkyerɛ atu mpɔn. Yɛbɛhwɛ (1) sɛnea yebebisa nkurɔfo nsɛm na yɛahu nea ɛwɔ wɔn komam, (2) sɛnea yɛne afoforo besusuw Kyerɛwnsɛm no ho, ne (3) sɛnea yɛde mfatoho besi yɛn asɛm so dua.\nBISA NKURƆFO NSƐM NA HU NEA ƐWƆ WƆN KOMAM\n3, 4. Sɛ yɛpɛ sɛ yehu nea obi gye di a, adɛn nti na ɛho hia sɛ yebisa no nsɛm? Ma nhwɛso.\n3 Sɛ yebisa nkurɔfo nsɛm a, ɛbɛma yɛahu nea wogye di. Adɛn nti na eyi ho hia? Mmebusɛm 18:13 ka sɛ: “Sɛ obi bua asɛm ansa na wate a, ɛyɛ nkwaseasɛm ne animguase ma no.” Enti sɛ yɛne obi rebɔ Bible mu nkɔmmɔ a, ɛsɛ sɛ yedi kan hu nea ogye di na yɛahu baabi a yɛde asɛm no bɛfa. Anyɛ saa a yɛbɛsɛe bere de abɔ atoro nkyerɛkyerɛ bi agu, nanso wobɛhwɛ no na ɔno ara mpo nnye nni.—1 Kor. 9:26.\n4 Fa no sɛ yɛne obi resusuw Ɔbonsam gya ho. Ɛnyɛ obiara na ogye di sɛ Ɔbonsam gya bi wɔ hɔ a wɔyɛ abɔnefo ayayade wɔ hɔ. Nnipa pii susuw sɛ, yɛka sɛ obi kɔ hell anaa Ɔbonsam gya mu a, ɛyɛ kasakoa a ɛkyerɛ sɛ ɔne Onyankopɔn ntam atetew. Enti yebetumi aka biribi sei: “Sɛ yɛka Ɔbonsam gya a, ɛsono sɛnea obiara te ase; wo nso w’adwene ne sɛn wɔ ho?” Sɛ yɛtɔ yɛn bo ase tie nea onii no wɔ ka a, yebetumi aboa no ma wate nea Bible ka ase.\n5. Ɔkwan bɛn so na nsɛmmisa bɛboa yɛn ma yɛahu nea enti a obi gye biribi di?\n5 Bio, yebetumi afa kwan bi so abisa nkurɔfo nsɛm de ahu nea enti a wogye biribi di anaa wonnye nni. Yɛmfa no sɛ yɛahyia obi wɔ asɛnka mu, na ɔka sɛ onnye nni sɛ Onyankopɔn wɔ hɔ. Dɛn na yɛbɛyɛ? Anhwɛ a, onya kaa saa ara pɛ na yɛanya adwene sɛ adannandi nkyerɛkyerɛ na adaadaa no. (Dw. 10:4) Nanso nea ɛsɛ sɛ yɛhyɛ no nsow ne sɛ, sɛ ebinom hwɛ ɔhaw ne abɛbrɛsɛ a wɔrefa mu ne nea afoforo nso refa mu a, nea wodwen kosi ara ne sɛ Onyankopɔn biara nni hɔ. Wosusuw sɛ, sɛ Onyankopɔn bi wɔ hɔ a ɔdɔ yɛn a, anka ɔrenyɛ nhwɛhãã saa. Enti sɛ obi ka sɛ Onyankopɔn biara nni hɔ a, yebetumi abisa no sɛ, “Mesrɛ wo, daa nyinaa saa na wugye di?” Sɛ ɔka sɛ dabi a, yebetumi abisa no nea ɛma onyaa adwene sɛ Onyankopɔn nni hɔ. Mmuae a ɔbɛma no bɛma yɛahu ɔkwan pa a yɛbɛfa so aboa no ma wate nneɛma ase.—Monkenkan Mmebusɛm 20:5.\n6. Sɛ yebisa obi asɛm a, dɛn na ɛsɛ sɛ yɛyɛ?\n6 Sɛ yebisa obi asɛm a, ɛsɛ sɛ yɛyɛ aso tie mmuae a ɔde bɛma na yɛkamfo no mpo. Ebia obi bɛka sɛ akwanhyia bi too no, na efi hɔ na onyaa adwene sɛ Ɔbɔadeɛ biara nni hɔ. Sɛ ɔka saa a, ɛnsɛ sɛ yɛpere yɛn ho kyerɛ no sɛ Onyankopɔn wɔ hɔ. Mmom ɛsɛ sɛ yenya tema ma no na yɛma ohu sɛ amanehunu ma nnipa bisa nsɛm pii, enti sɛ obisa nea enti a yɛrehu amane a, onnii mfomso. (Hab. 1:2, 3) Ɛno akyi no yebetumi akyerɛ no nea enti a yegye di sɛ Onyankopɔn wɔ hɔ. Sɛ yenya ne ho abotare saa a, ebia ɛbɛka no ma wasua pii. *\nWO NE WƆN NSUSUW KYERƐWNSƐM NO HO\nDɛn paa na ɛboa yɛn ma yetu mpɔn wɔ asɛnka mu? (Hwɛ nkyekyɛm 7)\n7. Dɛn na ɛsɛ sɛ yɛyɛ na yɛatu mpɔn wɔ asɛnka mu?\n7 Afei momma yɛnhwɛ sɛnea yɛne afoforo besusuw Kyerɛwnsɛm no ho. Akyinnye biara nni ho sɛ Bible ne ade titiriw a yɛde yɛ asɛnka adwuma no. Esiesie yɛn yiye ma yetumi yɛ “adwuma pa biara.” (2 Tim. 3:16, 17) Ɛnyɛ kyerɛwsɛm dodow a yɛbɛkan wɔ asɛnka mu na ɛbɛkyerɛ sɛ yetu mpɔn, na mmom ɔkwan a yɛbɛfa so ne obi asusuw kyerɛwsɛm no ho na yɛakyerɛkyerɛ mu ne asɛm no. (Monkenkan Asomafo Nnwuma 17:2, 3.) Ma yɛmfa nhwɛso mmiɛnsa nkyerɛ asɛm no mu.\n8, 9. (a) Sɛ yehyia obi a ogye di sɛ Yesu ne Onyankopɔn yɛ pɛ a, ɔkwan baako bɛn na yebetumi afa so ne no asusuw nsɛm ho? (b) Ɔkwan bɛn na w’ankasa woafa so ne obi asusuw asɛnkoro yi ara ho?\n8 Nhwɛso 1: Yɛahyia obi wɔ asɛnka mu a ogye di sɛ Yesu ne Onyankopɔn yɛ pɛ. Kyerɛw nsɛm bɛn na yɛne no besusuw ho? Yebetumi ama wakan Yohane 6:38. Yesu kae wɔ hɔ sɛ: “Mifi soro aba sɛ merebɛyɛ nea ɔsomaa me no apɛde, ɛnyɛ m’ankasa m’apɛde.” Sɛ ɔkenkan wie a, yebetumi abisa no sɛ: “Sɛ Yesu no ara ne Onyankopɔn a, ɛnde hena na ɔsomaa no fii soro? Wunnye nni sɛ onii no bɛyɛ kɛse asen Yesu? Ɔpanyin na ɔsoma abofra, meboa?”\n9 Yebetumi nso ne no akenkan Filipifo 2:9. Ɔsomafo Paulo kaa nea Onyankopɔn yɛe bere a Yesu wui na onyanee no. Kyerɛwsɛm no ka sɛ Onyankopɔn pagyaw Yesu maa no “gyinabea a ɛkorɔn, na ɔdom maa no din a ɛkyɛn edin biara.” Yɛbɛyɛ dɛn aboa onii no ma wasusuw kyerɛwsɛm yi ho? Yebetumi aka sɛ: “Yɛhwɛ w’asɛm yi a, nea ɛkyerɛ ne sɛ ansa na Yesu rewu no na ɔne Onyankopɔn yɛ pɛ. Nanso kyerɛwsɛm a yɛakenkan yi ka sɛ Yesu wusɔre akyi no, Onyankopɔn pagyaw no maa no gyinabea a ɛkorɔn. Ɛnde, seesei a Yesu abenya gyinabea a ɛkorɔn yi, wunnye nni sɛ ɛno bɛma wayɛ kɛse asen Onyankopɔn? Nanso ɛbɛyɛ dɛn na obi atumi ayɛ kɛse asen Onyankopɔn?” Sɛ onii no bu Onyankopɔn Asɛm na ɔpɛ sɛ ohu emu nokwasɛm a, nkɔmmɔbɔ a ɛte saa bɛka no ma wasua pii.—Aso. 17:11.\n10. (a) Sɛ yehyia obi a ogye di sɛ wɔbɛyɛ nnipa ayayade wɔ Ɔbonsam gya mu a, yɛbɛyɛ dɛn ne no asusuw asɛm no ho? (b) Sɛ wo ne obi abɔ nkɔmmɔ a ɛte saa pɛn a, woyɛɛ no sɛn?\n10 Nhwɛso 2: Yɛahyia obi a ogye di denneennen sɛ wɔbɛyɛ abɔnefo ayayade daa wɔ Ɔbonsam gya mu. Ebia nea enti a ogye di saa ne sɛ, ɔpɛ sɛ abɔnefo nya wɔn bɔne so akatua. Yɛbɛyɛ dɛn ne obi a ɔte saa asusuw nsɛm ho? Nea edi kan, yebetumi ama no awerɛhyem sɛ abɔnefo benya asotwe. (2 Tes. 1:9) Afei yebetumi ama wakenkan Genesis 2:16, 17. Ɛhɔ kyerɛ sɛ bɔne akatua ne owuo. Afei yebetumi ama wahu sɛ Adam bɔne no kaa n’asefo nyinaa. (Rom. 5:12) Nanso Onyankopɔn anka hellgya anaa Ɔbonsam gya biara ho asɛm. Afei yebetumi asan akan Genesis 3:19. Onyankopɔn ka kyerɛɛ Adam sɛ ne bɔne nti ‘ɔbɛsan akɔ dɔte mu.’ Ɛno akyi no, yebebisa no sɛ: “Sɛ Onyankopɔn bɛtwe Adam ne Hawa aso wɔ gya mu a, wugye di sɛ anka ɛbɛyɛ papa sɛ ɔde besuma wɔn na mmom waka akyerɛ wɔn sɛ wɔbɛsan akɔ dɔte mu?” Sɛ onipa no repɛ biribi ahu a, asɛmmisa yi bɛma wadwen asɛm no ho akɔ akyiri.\n11. (a) Sɛ obi ka sɛ nnipa pa nyinaa kɔ soro a, ɔkwan baako bɛn na yɛbɛfa so ne no asusuw nsɛm ho? (b) Sɛ wo ne obi abɔ nkɔmmɔ a ɛte saa pɛn a, kyerɛɛ sɛnea woyɛɛ no?\n11 Nhwɛso 3: Yɛahyia obi a ogye di sɛ nnipa pa nyinaa kɔ soro. Gyidi a ɛte saa betumi aka ntease a ɔwɔ wɔ Bible mu nsɛm bi ho. Yɛmfa no sɛ yɛne no akenkan Adiyisɛm 21:4. (Monkenkan.) Ebia ɔbɛka sɛ saa asɛm no fa ɔsoro asetena ho. Yɛbɛyɛ dɛn ne no asusuw ho? Ɛho nhia sɛ yɛkenkan kyerɛwsɛm foforo biara, mmom yebetumi anya biribi wɔ Adiyisɛm 21:4 hɔ ara de akyerɛkyerɛ asɛm no mu. Ɛka sɛ “owu nni hɔ bio.” Enti yebetumi abisa no sɛ: “Wugye tom sɛ, sɛ yɛka sɛ biribi nni hɔ bio a, ɛkyerɛ sɛ bere bi na ɛwɔ hɔ?” Ebia ɔbɛka sɛ aane. Sɛ saa a, yebetumi aka sɛ obiara nwui wɔ soro da; asase so ha na nnipa wu. Enti ntease wom sɛ yɛbɛka sɛ Adiyisɛm 21:4 reka nhyira a yebenya wɔ asase so daakye.—Dw. 37:29.\nFA MFATOHO KYERƐKYERƐ ASƐM NO MU\n12. Adɛn nti na Yesu de mfatoho dii dwuma?\n12 Ade foforo a Yesu de yɛɛ adwuma wɔ asɛnka mu ne mfatoho. (Monkenkan Mateo 13:34, 35.) Mfatoho maa Yesu huu nea ɛwɔ nnipa komam. (Mat. 13:10-15) Afei nso mfatoho maa Yesu nkyerɛkyerɛɛ yɛɛ nkurɔfo dɛ, na na ɛnyɛ den sɛ wɔbɛkae. Ɛnde, sɛ yɛrekyerɛkyerɛ a, yɛbɛyɛ dɛn de mfatoho adi dwuma?\n13. Sɛ yɛpɛ sɛ yɛkyerɛ obi sɛ Onyankopɔn korɔn sen Yesu a, dɛn na yebetumi de ayɛ mfatoho?\n13 Sɛ yɛka sɛ mfatoho bi yɛ papa a, nea ɛkyerɛ ne sɛ ɛnyɛ den sɛ wobɛte ase. Fa no sɛ wopɛ sɛ woboa obi ma ohu sɛ Onyankopɔn yɛ kɛse sen Yesu. Ebia wubetumi de mfatoho adi dwuma. Wubetumi aka sɛ Onyankopɔn ne Yesu nyinaa gye tom sɛ baako yɛ agya ɛnna baako yɛ ɔba. Onyankopɔn frɛɛ Yesu sɛ ne Ba, ɛnna Yesu nso frɛɛ Onyankopɔn sɛ n’Agya. (Luka 3:21, 22; Yoh. 14:28) Afei wubetumi abisa no sɛ: “Sɛ wopɛ sɛ wokyerɛ me sɛ obi ne obi yɛ pɛ a, anka wobɛka sɛ wɔte sɛ obi ne ne papa, anaa obi ne ne nua?” Ebia ɔbɛka sɛ wɔte sɛ obi ne ne nua anaa ntafo mpo. Sɛ ɔka saa a, wubetumi aka sɛ ntease wom. Afei bisa no sɛ: “Sɛ me ne wo mpo atumi anya biribi saa de ayɛ mfatoho a, wunnye ntom sɛ anka Yesu, Ɔkyerɛkyerɛfo Kɛse no benya mfatoho a ɛte saa? Nanso wanka sɛ Onyankopɔn yɛ ne nua na mmom n’Agya. Enti Yesu gye toom sɛ Onyankopɔn korɔn na ɔwɔ tumi sen no.”\n14. Mfatoho bɛn na ɛkyerɛ sɛ ntease nnim sɛ obi bɛka sɛ Onyankopɔn abɔ Ɔbonsam paa sɛ ɔnyɛ nkurɔfo ayayade wɔ gya mu?\n14 Yɛmfa nhwɛso foforo. Ebinom gye di sɛ Satan na ɔhwɛ ma wɔyɛ nkurɔfo ayayade wɔ Ɔbonsam gya mu. Yɛbɛyɛ dɛn aboa agya anaa ɛna bi ma wahu sɛ ntease nnim sɛ obi bɛka sɛ Onyankopɔn na wabɔ Ɔbonsam paa sɛ ɔnyɛ nkurɔfo ayayade wɔ gya mu? Yebetumi aka sɛ: “Fa no sɛ wo ba yɛ otuatewfo, na nsɛmmɔne ara na odi. Dɛn na anka wobɛyɛ?” Ebia ɔbɛka sɛ ɔbɛkasa akyerɛ abofra no. Ebia obenya no kasakyerɛ kosi sɛ obegyae bɔne a ɔreyɛ no. (Mmeb. 22:15) Yebetumi abisa no sɛ, “Ɛnde sɛ abofra no sen ne kɔn na wansesa ne suban a, dɛn na wobɛyɛ?” Ebia agya anaa ɛna biara bɛka sɛ ɔbɛtwe abofra no aso. Ɔka saa a, yebetumi aka sɛ: “Sɛ wuhu sɛ nipabɔnefo bi na ɔrepiapia wo ba no ma ɔyɛ nneɛma bɔne a, anka wobɛyɛ dɛn?” Ebia ɔbɛka sɛ ne bo befuw saa nipabɔnefo no. Afei wubetumi abisa no sɛ: “Sɛ wunim paa sɛ onipabɔnefo bi na opiapia wo ba no ma ɔyɛ bɔne a, wobɛbɔ nipa koro yi ara paa ma watwe wo ba no aso ama wo?” Nea ɔbɛka ara ne sɛ dabi. Sɛ saa a, ɛnde Onyankopɔn remmɔ Satan paa sɛ ɔntwe nkurɔfo aso bere a Satan koro yi ara na opiapia saafo no ma wɔyɛ nneɛma bɔne!\nMPA ABAW, YƐ NEA WUBETUMI BIARA\n15, 16. (a) Adɛn nti na ɛnsɛ sɛ yɛhwɛ kwan sɛ obiara a yɛka Ahenni ho asɛmpa no kyerɛ no no betie? (b) Sɛ yebetumi akyerɛkyerɛ yiye a, ɛsɛ sɛ yɛyɛ akyerɛkyerɛfo a wɔn ano atew anaa? Kyerɛkyerɛ mu. (Hwɛ adaka a wɔato din “ Nea Ɛbɛboa Ma Yɛabua Obiara.”)\n15 Sɛ yɛde nsɛmmisa a ɛfata yɛ adwuma, na yɛtɔ yɛn bo ase ne nkurɔfo susuw nsɛm ho, na yɛde mfatoho a ɛtɔ asom di dwuma mpo a, ɛnyɛ obiara na obetie Ahenni ho asɛmpa no agu aso pa mu. (Mat. 10:11-14) Yesu ne Ɔkyerɛkyerɛfo a ɔsen biara a watena asase so pɛn, nanso ɔno mpo nnipa kakraa bi na wotiee no.—Yoh. 6:66; 7:45-48.\n16 Ebia ɛbɛyɛ yɛn sɛ yɛn ano ntewee na yennim nkyerɛkyerɛ yiye. Sɛ saa na yesusuw mpo a, yebetumi atu mpɔn wɔ asɛnka mu. (Monkenkan Asomafo Nnwuma 4:13.) Bible ma yɛn awerɛhyem sɛ “wɔn a wɔpɛ daa nkwa nyinaa” bɛyɛ aso atie asɛmpa no. (Aso. 13:48) Enti sɛ wɔn a yɛka asɛmpa no kyerɛ wɔn no antie a, ɛnsɛ sɛ yɛn abam bu. Mmom ɛsɛ sɛ yɛde ntetee a Yehowa de ma yɛn yɛ adwuma na yenya awerɛhyem sɛ ɛbɛboa yɛne wɔn a wotie yɛn nyinaa. (1 Tim. 4:16) Yehowa bɛboa yɛn ma yɛahu ‘sɛnea ɛsɛ sɛ yebua obiara.’ Ɛnde ɔkwan bɛn so na Yesu asɛm a ɛwɔ Mateo 7:12 no nso bɛboa yɛn ma yɛatu mpɔn wɔ asɛnka mu? Adesua a edi hɔ no bɛkyerɛkyerɛ mu.\n^ nky. 6 Hwɛ asɛm a ɛbaa January 1, 2010, Ɔwɛn-Aban mu a wɔato din “So Yebetumi Anya Ɔbɔadeɛ Bi Mu Gyidi?”\nNea Ɛbɛboa Ma Yɛabua Obiara\nYenyaa nhwɛso a yɛasusuw ho yi pii wɔ asɛm a wɔato din “Yehowa Dansefo Bi ne Obi Bɔ Nkɔmmɔ” mu. Eyi pue wɔ Ɔwɛn-Aban a yɛde ma ɔmanfo no mu. *\nOnuawa bi kae sɛ saa nsɛm yi aboa no paa wɔ asɛnka mu. Ɔkyerɛw sɛ: “Masua sɛnea me ne nkurɔfo bɛbɔ nkɔmmɔ na mabisa nsɛm ma aka wɔn koma. Afei nso mahu sɛnea mɛyɛ aso atie wɔn na me ne wɔn asusuw nsɛm ho. Meyɛ obi a mepɛ sɛ obi yɛ biribi kyerɛ me ma misua, na saa pɛpɛɛpɛ na asɛm a wɔato din ‘Yehowa Dansefo Bi ne Obi Bɔ Nkɔmmɔ’ no ayɛ ama me.”\nNsɛm a ɛba ɔfã yi yɛ ɔkwan baako a Yehowa fa so kyerɛkyerɛ yɛn ma yetumi yɛ asɛnka adwuma a ɔde ahyɛ yɛn nsa no. (Dw. 32:8) Ɛyɛ yɛn dɛ sɛ Yehowa ma yɛn nea yehia na yɛatumi ayɛ asɛnka adwuma no.\n^ nky. 44 Besi saa bere yi nsɛm a yɛasusuw ho wɔ ɔfã yi ni: “So Yesu Yɛ Onyankopɔn?” (April 1, 2012); “Nnipa Pa Nyinaa Bɛkɔ Soro Anaa?” (August 1, 2012); “So Onyankopɔn De Nnipa Gu Ɔbonsam Gya Mu?” (October 1, 2012); “Enti Onyankopɔn Dwen Yɛn Ho Yɛn Amanehunu Mu?” (July 1, 2013); ne “Adɛn Nti na Onyankopɔn Ama Kwan Ma Amanehunu Rekɔ So?” (January 1, 2014).